text:
2 Raja-Raja
Chapter 24
Watée keurajeuen Raja Yoyakim, Nebukadnezar raja Babel jiprang dan jipeutaklok Yehuda. Na lhée thon treb jih Yoyakim tundok ubak Nebukadnezar, teuma óh lheueh nyan gobnyan beurontak.
2 TUHAN laju geukirém geurombolan ureuëng-ureuëng meuseunjata nibak bansa Babel, Siria, Moab dan Amon keuteujak lawan Yoyakim dan teupeubinasa Yehuda, paih lagée peue nyang ka teupeugah meulalu nabi-nabi, hamba-hamba Gobnyan.
3 Keubiet hainyan teuma teujadi, sabab TUHAN ka geupeugah bahwa Yehuda teuböih nibak nanggroe nyang geubri lé TUHAN keu awaknyan. Awaknyan teuböih sabab banmandum desya nyang ka jipeubuet lé Raja Manasye;
4 nyang phon-phon that sabab gobnyan jipoh maté ateueh ureuëng-ureuëng nyang hana meusalah. TUHAN hana geutem peuamphon Manasye sabab buet-buet geuhnyan.
5 Bansaboh daerah, phon nibak Krueng Efrat sampoe trok ubak bataih nanggroe Meusé di siblaih utara nyang jitamong lam wilayah keurajeuen raja Meusé, jikuasa lé raja Babel. Lé sababnyan raja Meusé hántom lé geuteubiet nibak nanggroe geuh keugeujak muprang. Kisah nyang laén keuhai Raja Yoyakim na teucetet lam kitab Seujarah Raja-raja Yehuda. Óh ka lheueh Yoyakim meuninggai donya, aneuëk agam gobnyan nyang nan geuh Yoyakhin teubaiát jeuet keuraja keugeunantoe gobnyan.
8 Yoyakhin na umu 18 thon watée gobnyan teubaiát jeuet keuraja Yehuda, dan gobnyan geumat peurintah di Yerusalem lhée buleuen treb jih. Ma gobnyan nan geuh Nehusta binti Elnatan, asai Yerusalem.
9 Saban lagée ureuëng syiek gobnyan, Yoyakhin pi meudesya ubak TUHAN.
10 Nibak watée keurajeuen Yoyakhin, pasokan Babel nyang jipimpén lé peuwira-peuwira Nebukadnezar, jimaju jijak prang Yerusalem, dan laju jikeupong banda nyan.
11 Teungoh banda nyan teukeupong, Nebukadnezar keudroe geujak u Yerusalem,
12 dan lé Raja Yoyakhin meusajan ngon ma gobnyan, aneuëk-aneuëk gobnyan, peuwira-peuwira gobnyan meunan cit deungon peugawée-peugawée meuligoe meunyeurah ubak Nebukadnezar. Lheueh nyan Yoyakhin geutawan. Hai nyan teujadi nibak thon nyang keulapan keurajeuen Nebukadnezar.
13 Banmandum peukakaih méuh nyang geupeugét lé Raja Nabi Sulaiman keu Baét TUHAN, jipeurusak lé Nebukadnezar. Dan mandum barang-barang nyang meuyuem lam Baét nyan dan nyang na lam meuligoe jiba laju u Babel. Hainyan na paih lagée nyang ka geupeugah lé TUHAN sigohlom nyan.
14 Raja Yoyakhin, ma gobnyan, peurumoh-peurumoh gobnyan, peugawée-peugawée gobnyan, dan peumimpén-peumimpén Yehuda -- banmandum na 7.000 droe ureuëng nyang paleng meusyeuhu -- jiteun dan jiba u Babel. Meunan cit ureuëng-ureuëng nyang malem-malem bak buet dan teumpeun beuso na 1.000 droe, banmandum ureuëng-ureuëng teuga dan beuhe-beuhe keu jijak muprang. Ureuëng-ureuëng keuturonan raja, dan ureuëng-ureuëng meusyeuhu pih jiba cit teuma ubak teumpat böih -- mandum nyan na 10.000 droe. Rab banmandum ureuëng nyang na di Yerusalem jiba sajan; nyang tinggai na kheueh rakyat nyang paleng gasien.
17 Óh lheuehnyan Nebukadnezar geubaiát Matanya, apha Yoyakhin, jeuet keu raja Yehuda, dan geugantoe nan geuh jeuet keu Zedekia.
18 Zedekia na umu 21 thon watée gobnyan teubaiát jeuet keu raja Yehuda. Gobnyan geumat keurajeuen di Yerusalem 11 thon treb jih. Ma gobnyan nan geuh Hamutal, binti Yeremia asai nibak banda Libna.
19 Saban lagée Raja Yoyakim, Raja Zedekia meudesya cit ubak TUHAN.
20 TUHAN meureuka that keu peunduduek Yerusalem dan keu ureuëng-ureuëng Yehuda lé sababnyan gobnyan hana geupakoe le keu awaknyan.


c: text/html

text:
Yehezkiel
Chapter 2
Ban lôn kalon nyang lagée nyan, ulôn laju reubah meudugöm ateueh tanoh. Laju lôn deungoe su nyang geupeugah, "He manusia fana, beudôh kheueh. Ulôn keuneuk peugah haba deungon gata."
2 Watée su nyan ulôn deungoe, jitamong kheueh Roh Po teu Allah badan lôn, dan geupeudong ulôn. Óh lheueh nyan lôn deungoe lom su nyan geupeugah,
3 "He manusia fana, gata Lôn kirém ubak ureuëng-ureuëng Israel nyang beurontak jilawan Ulôn. Awaknyan beurontak lagée indatu awaknyan keudroe.
4 Awaknyan kreueh ulée dan hana jihoreumat Ulôn. Gata Ulôn kirém ubak awaknyan mangat tapeusampoe keu awaknyan peue-peue nyang Ulôn, TUHAN Allah Nyang Mahamanyang peugah keu awaknyan,
5 peue jitem deungoe lé awaknyan atawa hana; nyang peunteng, awaknyan harôh jiteupeue bahwa na nabi lamkawan awaknyan.
6 Teuma gata, he manusia fana, bék tatakot keu peumbeurontak nyan, atawa ubak peue mantong nyang jipeugah lé awaknyan. Awaknyan jilawan dan jihina gata, siulah-ulah gata udeb lamkawan kala meubisa. Bahpi meunan, bék teumakot.
7 Peutrok kheueh bandum peusan Ulôn nyoe ubak awaknyan, boh jitem deungoe lé awaknyan atawa hana. Ingat kheueh bahwa awaknyan na kheueh peumbeurontak-peumbeurontak.
8 He manusia fana, deungoe kheueh peue nyang Ulôn peugah ubak gata. Bék kheueh taseutôt peumbeurontak nyan. Peuhah kheueh babah gata dan pajoh kheueh peue nyang Ulôn bri ubak gata."
9 Óh lheueh nyan ulôn kalon jaroe nyang teusunyueng ubak ulôn. Dalam jaroe nyan na kitab meugulong,
10 nyang teutuléh nibak bandua binéh jih. Laju geupeuhah geunulong nyan dan disinan teutuléh ratapan, apoh apah dan rintihan.

robotstxt: allowed

filter: keep


text:
Yehezkiel
Chapter 33
TUHAN meufeureuman lom ubak ulôn, kheun Gobnyan,
2 "He manusia fana, tapeugah kheueh ubak bansa gata bahwa meunyoe Ulôn ka Lôn peuteuka prang ateueh saboh nanggroe, nyoe kheueh nyang teuma teujadi. Peunduduek nanggroe nyan geupiléh lamkawan awaknyan keudroe sidroe ureuëng jaga.
3 Meunyoe ureuëng jaga nyan jikalon na musoh teuka, lé jihnyan laju jipeumusu tanda bahya jeuet bandum ureuëng meujaga-jaga.
4 Barang sigasoe na jideungoe su tanda bahya nyan teuma hana jipakoe, dan musoh teuka laju jipoh maté ureuëng nyan, dan jihnyan laju maté, nyan sabab salah jih keudroe. Meunyoe ureuëng nyan jipakoe bak su bahya nyan, pasti ureuëng nyan seulamat.
6 Teuma meunyoe ureuëng jaga nyan na jikalon musoh ka jiteuka teuma hana jipeumusu tanda bahya, laju lé musoh jipoh maté ureuëng-ureuëng nyang meudesya nyan, tanggong jaweueb ateueh maté awaknyan Lôn tuntot bak ureuëng nyan.
7 He manusia fana, gata Lôn baiát jeuet keu ureuëng kawai bansa Israel. Tajak peusampoe kheueh ubak awaknyan haba peuingat nyoe:
8 Meunyoe Ulôn peugah bahwa sidroe ureuëng jeuhet maté, teuma gata hana tapeuingat ureuëng nyan jeuet jihnyan jiubah pi-e jih sampoe jihnyan seulamat, dan jihnyan maté mantong lagée ureuëng meudesya. Teuma tanggong jaweueb ateueh maté jihnyan Lôn tunggée bak gata.
9 Meunyoe gata tapeuingat ureuëng jeuhet nyan dan jihnyan hana jitem piôh jipeubuet jeuhet, ureuëng nyan maté sibagoe ureuëng meudesya, teuma gata keudroe seulamat."
10 TUHAN meufeureuman ubak ulôn, "He manusia fana, ta ulang kheueh ubak ureuëng Israel haba awaknyan nyoe, 'Kamoe meurana sabab teupeubeuban deungon desya dan keujeuhetan kamoe. Pakriban kamoe meuteumé udeb?'
11 Peugah kheueh ubak awaknyan bahwa deumi Ulôn, Po teu Allah nyang udeb, TUHAN Nyang Mahamanyang, Ulôn hana galak meunyoe ureuëng jeuhet maté; seubalek jih Ulôn harök jitinggai desya-desya jih mangat jihnyan teutab udeb. He bansa Israel, tapiôh kheueh tapeubuet jeuhet! Pakon gata keuneuk maté?
12 Nah, he manusia fana, tapeugah kheueh ubak ureuëng Israel bahwa meunyoe ureuëng nyang jroh-jroh jipeubuet desya, dan buet jih nyang gét nyang ka jipeubuet yoh masa ilée hana hase geutulông jihnyan. Meunyoe ureuëng jeuhet jipiôh jipeubuet desya, ureuëng nyan hana teuhuköm, dan meunyoe ureuëng nyang jroh jipeubuet desya, ureuëng nyan hana teupeuseulamat.
13 Jeuet mantong Ulôn ka Lôn meujanji keu Lôn peuseulamat ureuëng-ureuëng nyang jroh, teuma meunyoe ureuëng nyan ka jipeuphon jipeubuet desya dan meuharab bahwa jihnyan teupeuseulamat sabab buet jih nyang gét yoh masa dilée nyan, ureuëng nyan keuliru. Ulôn hana Lôn ingat le buet nyang gét nyang ka jipeubuet nyan dan jihnyan maté sabab desya-desya jih keudroe.
14 Jeuet mantong Ulôn ka Lôn peuingat ureuëng-ureuëng jeuhet bahwa jihnyan maté. Teuma meunyoe jihnyan jipiôh jipeubuet desya dan jipeuphon peubuet peue nyang jroh dan beuna, miseu jih ureuëng nyan jijok pulang barang nyang jipeugadée lé gob, atawa barang nyang ka jicue dan jitaát ubak huköm-huköm nyang teuba jihnyan ubak udeb, dan jihnyan hana maté.
16 Ulôn hana Lôn ingat le desya-desya nyang ka jipeubuet, dan jihnyan udeb sabab jipeubuet peue nyang beuna dan gét.
17 Teuma bansa nyan jipeugah bahwa tindakan Ulônnyan hana ade.
18 Sigoe teuk Ulôn peugah bahwa meunyoe ureuëng nyang gét ka jipeuphon jipeubuet nyang jeuhet, ureuëng nyan maté sabab buet jihnyan.
19 Meunyoe ureuëng nyang jeuhet jipiôh jipeubuet desya, dan ka jipeuphon peubuet peue nyang gét dan beuna, ureuëng nyan udeb ngon buet jihnyan.
20 Bahpi lagée nyan bansa Israel jipeugah cit bahwa tindakan Ulôn nyan hana ade. Bit, Ulôn Lôn peusidang awaknyan maséng-maséng meunurot buet nyang ka jipeubuet nyan."
21 Bak tanggai limong buleuen siploh, bak thon nyang keudua blaih masa kamoe teuböih, sidroe ureuëng nyang hase lheueh di Yerusalem teuka dan jijak peugah ubak ulôn bahwa banda nyan ka rhot.
22 Bak malam sigohlom awaknyan teuka, ulôn ka lôn rasa kuasa TUHAN. Jadi watée ureuëng nyan jijak ubak ulôn, ulôn ka jeuet lôn peugah haba dan babah lôn hana le kalu.
23 TUHAN meufeureuman ubak ulôn,
24 "He manusia fana, ureuëng-ureuëng nyang tinggai nibak rungka-rungka banda nyang reuloh di tanoh Israel nyan jipeugah, 'Nabi Ibrahim meuteumé bandum tanoh nyoe, padahai gobnyan cit sidroe. Geutanyoe nyoe jai that jeumeulah jih, jadi tanoh nyoe jeuet keu atra geutanyoe.' "
25 Sabab nyan TUHAN Nyang Mahamanyang geuyue ubak ulôn jak peusampoe peusan nyoe ubak awaknyan, "Gata tapajoh uengkot sie nyang na mantong meudarah; gata taseumah beurala dan tapeubuet buet peu maté gob. Ceubeueh that gata peugah tanoh nyoe atra milék gata.
26 Gata meubangga ngon peudeueng gata. Tindakan gata kuto lumpah na. Gata banmandum tapeubuet buet meumukah. Peu kheueh mantong cit gata aku bahwa tanoh nyoe atra milék gata?
27 Deumi Ulôn, Po teu Allah nyang udeb, TUHAN Nyang Mahamanyang, ureuëng-ureuëng nyang tinggai di rungka-rungka banda nyan maté keunong poh. Awaknyan tinggai di padang-padang luwah dan jipajoh lé beulatang buih. Awaknyan jimusöm bak gunong-gunong dan guha-guha awaknyan maté sabab keunong bala peunyakét.
28 Nanggroe nyan Lôn peujeuet padang pasi nyang sungue, dan keukuasaan nyang awaknyan peubangga nyan habéh. Gunong-gunong nyang na di Israel jeuet keusungue seunyab sampoe hana meusidroepi nyang na ureuëng jijeuet jak rot nyan.
29 Bak watée Ulôn kuhuköm bansa-bansa nyan sabab desya-desya awaknyan dan Lôn peujeuet nanggroe nyan sungue seunyab, barô kheueh jiteupeue lé awaknyan bahwa Ulôn kheueh TUHAN."
30 TUHAN meufeureuman, "Hei manusia fana, gata ka jeuet keu boh nariet ureuëng nyang saboh bansa ngon gata watée awaknyan meurumpok bak beuton-beuton banda atawa bak binéh-binéh babah pintoe rumoh. Awaknyan jipeugah sabe keudroe-droe, 'Jak tadeungoe peue nyang geupeugah lé TUHAN nibak uroe nyoe.'
31 Awaknyan jijak meurôn-rôn dan sibagoe umat Lôn awaknyan jiduek jideungoe tutoe haba gata, teuma peue nyang gata peurintah nyan hana awaknyan peubuet. Bak bibi awaknyan jipeugah tutoe haba cinta teuma lam até awaknyan nyang jipike keuhai laba.
32 Gata jianggab sidroe ureuëng meunyanyi ca-e-ca-e cinta nyang meusu meu-alon dan carông gata peumeu én keucapi. Beutôi awaknyan jideungoe tutoe haba gata teuma hana jipeubuet lagée kheun gata.
33 Banmandum nyang gata peugah nyan teujadi, dan meunyoe watée nyan ka teuka, awaknyan jiteupeue bahwa ka lheueh na sidroe nabi lamkawan awaknyan."


text:
Matius
Chapter 22
Isa geu meu haba lom ngon ureuëng ramé sira geuboh miseue lagée nyoe,
2 kheun Gobnyan, "Meunyoe Po teu Allah ka geumat peurintah, keuadaan jih na kheueh lagée miseue nyoe: na sidroe raja geupeuna khanuri keu geupeukawen aneuëk gobnyan nyang agam.
3 Raja nyan geuyue jak tueng ubak peulayan-peulayan gobnyan ureuëng-ureuëng nyang teu-undang ubak teumpat khanuri geuh nyan. Teuma di ureuëng-ureuëng nyang teu-undang nyan hana jitem jak bak teumpat ureuëng meukawen nyan.
4 Óh lheueh nyan lé raja nyan geuyue jak teuma peulayan gobnyan nyang laén. Geupeugah ubak peulayan nyang geuyue jak nyan: 'Neubri tée kheueh ubak undangan nyan: Hidangan khanuri ka siab. Leumô-leumô aneuëk-aneuëk leumô ulôn nyang paleng gét ka lheueh ulôn sie. Bandum nyan ka siab. Neujak kheueh laju u teumpat meukawen!'
5 Teuma bandum jamé nyang teu-undang nyan hana jipako. Awaknyan jijak bak buet jih keudroe maséng-maséng -- nyang sidroe jijak u ladang jih, nyang laén teuma ubak peurusahaan jih keudroe;
6 dan nyang laén laju jidrob bubena peulayan-peulayan raja nyan, laju jiseupôt dan jipoh maté awaknyan.
7 Watée raja geudeungoe peue nyang ka teujadi nyan, gobnyan beungéh that-that. Dan raja pih laju geukirém sipa-i gobnyan keu jijak poh maté bandum ureuëng-ureuëng tukang peumaté peulayan geuh nyan, dan laju geutot banda awaknyan.
8 Óh lheueh nyan lé raja laju geutawök bandum peulayan gobnyan, dan laju geupeugah, 'Khanuri keu meukawen ka siab, teuma bandum undangan hana nyang jeuet ngui.
9 Jinoenyoe tajak laju ubak rot ueh raya, dan taundang laju ureuëng beuramé that jijak bak teumpat meukawen nyoe.'
10 Teuma bubena peulayan nyan pih laju jijak. Awaknyan laju jijak bak rot ueh raya dan jipeusapat laju bubena ureuëng nyang na meurumpok disinan, bah kheueh nyang gét meunan cit ngon nyang jeuhet. Deungon lagée nyan teumpat khanuri nyan pih ka peunoh ban siseun lingka ngon jamé nyang teuka.
11 Óh lheueh nibak nyan di raja nyan laju geutamong keu geujak ngieng banmandum jamé nyang ka trok keunan. Dan deuh laju geukalon na sidroe ureuëng nibak teumpat nyan nyang hana jingui peukayan khanuri.
12 Laju lé raja nyan geutanyong bak ureuëng nyan, 'He rakan, pakriban cara jih sampoe meuhase tatamong lam ruweueng nyoe sabab gata hana tangui peukayan khanuri?' Di ureuëng nyan hana hase jipeugah sapeue.
13 Laju lé raja nyan geupeugah ubak peulayan-peulayan gobnyan, 'Ikat laju gaki ngon jaroe ureuëng nyoe, dan jak tiek laju ureuëng nyoe u teumpat nyang seupôt buta. Nibak teumpat nyan na teumpat mo meuba-e dan deurita.' "
14 Laju lé Isa geupeu habéh calitra miseue nyan lagée nyoe, "Jai that nyang teutawök, teuma na bacut khong nyang teupiléh."
15 Óh lheueh nyan lé ureuëng Farisi laju jijak duek meurok pakat sabe keudroe-droe nyang tujuan jih pakriban cara beuhase Isa teujeubak ngon cara jiteumanyong meubagoe rupa.
16 Teuma awaknyan laju ji utus murit-murit jih ubak Isa meusajan deungon na padub droe anggota golongan Herodes. Awaknyan jipeugah ubak Isa, "Pak Gurée, kamoe meuteupeue Bapak jujoe. Bapak neupurunoe deungon troh trang keuhai meulakée Po teu Allah keu manusia, hana neupakoe peundapat soe mantong. Sabab Bapak hana neungieng ureuëng.
17 Sabab nyan, ci Bapak peugah bak kamoe: Meunurot peuratoran agama tanyoe, peu kheueh jeuet teubayeue cukée keu kaisar atawa hana?"
18 Isa geuteupeue meukeusut awaknyan nyang jeuhet nyan, jadi laju geupeugah, "He, ureuëng-ureuëng munafék! Pakon gata keuneuk ujoe Ulôn?
19 Ci gata tunyok bak Ulôn mata péng nyang gata peuguna keu neubayeue cukée!" Laju awaknyan jijok bak Gobnyan saboh keupeng péng pirak.
20 Isa geutanyong bak awaknyan, "Gamba dan nan soe nyang na lam péng nyoe?"
21 "Gamba Kaisar," jaweueb awaknyan. Teuma Isa geupeugah ubak awaknyan, "Meunyoe meunan, tabri kheueh ubak Kaisar peue nyang atra Kaisar, dan ubak Allah peue nyang atra Allah."
22 Watée jideungoe lé awaknyan peue nyang ka geupeugah lé Isa nyan, awaknyan hireuen lumpahna. Teuma awaknyan laju jijak jitinggai Isa.
23 Bak uroe nyan cit teuma, na meupadub droe ureuëng Saduki jijak ubak Isa. Awaknyan na kheueh golongan ureuëng nyang meupeundapat bahwa ureuëng nyang ka maté hana udeb lé.
24 "Bapak Gurée," kheun awaknyan, "Nabi Musa na geupurunoe lagée nyoe: Meunyoe sidroe ureuëng agam meuninggai donya, dan ureuëng nyan hana meu-aneuëk, syedara gobnyan harôh meukawen ngon ureuëng inong balée nyan mangat jibri keuturonan keu ureuëng nyang ka meuninggai nyan.
25 Ka lheueh na tujoh droe ureuëng meusyedara tinggai di sinoe. Nyang tuha meukawen óh lheueh nyan meuninggai donya ngon hana geutinggai aneuëk. Teuma balée ureuëng nyan geutinggai keu syedara gobnyan.
26 Syedara gobnyan nyan meuninggai teuma hana cit jitinggai aneuëk. Hai nyang lagée nyan teujadi teuma ubak syedara gobnyan nyang keu lhée dan sampoe trok bak nyang keu tujoh.
27 Dan akhé jih inong nyan keudroe meuninggai donya.
28 Nyan, bak watée ureuëng maté geupeubeudôh lom teuma, peurumoh soe kheueh ureuëng inong nyan? Sabab ban tujoh droe awaknyan ka jimeukawen ngon ureuëng inong nyan."
29 Geujaweueb lé Isa, "Gata keuliru, sabab gata hana muphom Alkitab, meunan cit kuasa Po teu Allah.
30 Sabab meunyoe ureuëng maté óh trok bak watée jibeudôh lom teuma, awaknyan hana teuma jimeukawen lé, teuma awaknyan teutab udeb lagée malaikat lam syeuruga.
31 Peu kheueh gohlom na gata baca peue nyang geupeugah lé Po teu Allah keuhai ureuëng maté geupeubeudôh lom teuma? Allah meufeureuman,
32 'Ulôn kheueh Allah Nabi Ibrahim, Allah Nabi Ishaq dan Allah Nabi Yakub.' Allah nyan kon Allah ureuëng maté. Gobnyan na kheueh Allah ureuëng udeb!"
33 Watée ureuëng ramé nyan jideungoe peue nyang geupeugah lé Isa, awaknyan hireuen lagoena keuhai nyang geupurunoe lé Gobnyan.
34 Bak watée ureuëng-ureuëng Farisi jideungoe bahwa Isa ka geupeujeuet ureuëng-ureuëng Saduki hana jeuet jipeugah haba lé, teuma awaknyan laju jimeurok pakat.
35 Sidroe lamkawan awaknyan, na kheueh sidroe gurée agama, ji-ujoe keuneuk jeubak Isa ngon cara jiteumanyong.
36 "Bapak Gurée," kheun gobnyan, "peurintah toh kheueh nyang paleng awai didalam huköm agama?"
37 Geujaweueb lé Isa, "Cinta kheueh Tuhan Allah gata deungon sipeunoh até gata, deungon sipeunoh jiwa gata, dan deungon silurôh ákai gata.
38 Nyan peurintah nyang paleng phon nyang paleng peunteng!
39 Peurintah nyang keudua saban deungon peurintah nyang phon nyan: Cinta kheueh seusabe gata keudroe lagée gata tacinta keu droe gata keudroe.
40 Bandum huköm agama nyang ka geubri lé Nabi Musa dan ajaran bandum nabi nyan dasai jih nibak bandua huköm nyan."
41 Teungoh ureuëng-ureuëng Farisi nyan mantong meugumpôi disinan, Isa geutanyong ubak awaknyan,
42 "Peue kheun gata keuhai Raja Peuseulamat? Keuturonan soe kheueh gobnyan?" "Keuturonan Nabi Daud," jaweueb awaknyan.
43 "Meunyoe meunan," geutanyong lom lé Isa, "peue sabab Roh Allah geu ilham bak Nabi Daud keu teupeugah Raja Peuseulamat 'Tuhan'? Sabab Nabi Daud geupeugah.
44 'Tuhan geupeugah ubak Tuhan lôn: neuduek kheueh blaih uneuen Lôn, sampoe án Ulôn peujeuet musoh-musoh Gata jitaklok ubak Gata.'
45 Ngon nyan meunyoe Nabi Daud Raja Peuseulamat nyan 'Tuhan', pakriban tapeugah Gobnyan keuturonan Nabi Daud?"
46 Hana meusidroe pih nyang hase jijaweueb peue nyang geutanyong lé Isa nyan. Dan phon uroe nyan, hana lé nyang teumanyong peue-peue mantong ubak Gobnyan.


text:
Keujadian
Chapter 15
Óh lheueh nyan Brahim geuteurimong nyang deuh teukalon dan geudeungoe laju TUHAN meufeureuman ubak gobnyan, "Bék gata takot, hei Brahim, Ulôn teuma Lôn lindong gata nibak sigala bahaya, dan Ulôn jok keu gata upah nyang paleng raya."
2 Teuma lé Brahim geupeugah lagée nyoe, "TUHAN Nyang Mahamanyang, TUHAN hana geubri aneuëk ubak ulôn. Ureuëng nyang jeuet keu ahli waréh hareuta lôn na kheueh Eliezer, namiet ulôn nibak Damsyik. Teuma, keupeuguna jih TUHAN geubri upah keu ulôn?"
4 Óh lheueh nyan Brahim geudeungoe TUHAN meufeureuman ubak gobnyan, "Bukon namiet gata nyang teuma jeuet keu ahli waréh hareuta gata nyan, nyang jeuet ahli waréh atra gata nyan na kheueh aneuëk agam gata keudroe."
5 TUHAN geuba Brahim uluwa dan laju geupeugah ubak gobnyan, "Tangah kheueh ulangét, dan gata kalon kheueh bintang-bintang nyang na disinan, cuba kheueh gata itong padub na jeumeulah jih bintang nyan banmandum; dan lagée bintang nyang le nyan kheueh teuma na keuturonan gata."
6 Brahim meuiman ubak TUHAN, dan sabab nyan kheueh TUHAN geuteurimong gobnyan sibagoe ureuëng nyang peugalak até Gobnyan.
7 Óh lheueh nyan TUHAN meufeureuman lom ubak gobnyan, "Ulôn kheueh TUHAN, nyang ka Lôn pimpén gata mangat gata teubiet nibak nanggroe Ur di Babilonia, keu teubri tanoh nyoe ubak gata jeuet keu hak milék gata."
8 Teuma geutanyong lé Brahim, "Ya, TUHAN Nyang Mahamanyang, pakriban jeuet lôn teupeu bahwa tanoh nyan jeuet keumilék ulôn?"
9 Geujaweueb lé TUHAN, "Cok kheueh keu Ulôn saboh leumô inong, saboh kaméng inong dan saboh teuk kaméng agam, maséng-maséng atra nyan meu-umu lhée thon, meunan cit gata cok saboh cicém teukukur dan saboh teuk cicém mirah pati."
10 Laju Brahim geucok banmandum beulatang nyan keu Po teu Allah. Leumô, kaméng dan bubiri nyan maséng-maséng atra nyan geuplah dua, dan sie-sie nyang teuplah nyan laju geukeubah meuatoe dua boh baréh lam keuadaan meuhadab keu. Teuma meunyoe cicém-cicém nyan hana geuplah.
11 Ateueh eungkot sia nyan laju jidong lé cicém-cicém nyang pajoh bangke, teuma Brahim laju geuparöih cicém-cicém nyan.
12 Watée mata uroe ka jipeuphon lhob lam tanoh, Brahim laju teuéh sampoe teungét hana geutée droe. Ngon hana geusangka-sangka Brahim nyan ka jiteuka rasa teumakot nyang luwa biasa.
13 TUHAN meufeureuman ubak gobnyan, "Ingat kheueh, keuturonan gata teuma jeuet ureuëng aséng di nanggroe laén; awaknyan teuma jeuet keunamiet di nanggroe nyan dan jipeunamiet peuet reutoh thon treb jih.
14 Teuma bansa nyang peunamiet keuturonan gata nyan teuma Lôn huköm dan bak watée keuturonan gata jitinggai nanggroe nyan, awaknyan teuma jiba hareuta nyang jai lumpah na.
15 Gata keudroe teuma meuteumé umu nyang panyang; gata maté deungon teunang, dan laju jipeutamong lam jrat.
16 Óh ka lheueh trok bak peuet boh keuturonan, aneuëk cucoe gata teuma jiriwang keunoe, sabab Ulôn hana Lôn use ureuëng Amori sigohlom awaknyan biet-biet that ka jeuet keu ureuëng jeuhet sampoe peureulée teuhuköm."
17 Watée uroe ka malam, hana teusangka-sangka teuka saboh anglo nyang meuasab dan suwa nyang hu meucahya, dan atranyan laju jijak bak eungkot-eungkot sie nyan.
18 Bak watée nyan TUHAN Allah laju geupeugét peujanjian ngon Brahim. Feureuman TUHAN, "Ulôn meujanji teuma Lôn bri ubak keuturonan gata banmandum tanoh nyoe, phon nibak bataih nanggroe Meusé sampoe troh u Krueng Efrat,
19 jitamong cit keunan tanoh ureuëng-ureuëng Keni, Kenas, Kadmon,
20 Het, Feris, Refaim,
21 Amori, Kanaan, Girgasi dan Yebus."


text:
Yosua
Chapter 23
Treb that óh ka lheueh TUHAN geubri keuteutraman ateueh bansa Israel; awaknyan hana le jipeukaru meunan cit jiancam lé musoh-musoh jih. Bak watée nyan Yosua ka tuha that-that.
2 Lé sabab nyan gobnyan laju geutawök banmandum umat Israel, meunan cit bubena ureuëng-ureuëng patot, bubena peumimpén, bubena hakém dan bubena peuwira tantra, lheueh nyan laju geupeugah, "Ulôn jinoenyoe ka tuha.
3 Gata banmandum ka lheueh takalon peue-peue mantong nyang geupeubuet lé TUHAN Po teu Allah gata ateueh banmandum bansa nyang na disinoe deumi gata. Nyang meujuang keu gata na kheueh TUHAN Po teu Allah gata keudroe.
4 Tanoh bansa-bansa nyang mantong na tinggai, meunan cit teuma tanoh mandum bansa nyang ka ulôn peutaloe, na kheueh tanoh nyang meulienteung di siblaih u timu Krueng Yordan laju u barat sampoe trok u Laôt Teungoh, banmandum nyan ka ulôn bagi keu gata mangat jeuet keu hak milék gata.
5 TUHAN Po teu Allah gata geupeujeuet bansa-bansa nyan taloe dan jisurot, dan jiplueng dikeue gata meunyoe gata tajak prang awaknyan. Gata teuma tacok nanggroe awaknyan, lagée nyang ka geupeujanji lé TUHAN Po teu Allah gata keu gata.
6 Lé sababnyan, jaga kheueh mangat gata jeuet tataát dan gata peubuet banmandum nyang na teutuléh lam Kitab Huköm Nabi Musa. Bék kheueh gata liengkeu meusaboh pi nyang na nibak huköm-huköm nyan.
7 Deungon na lagée nyan gata hana teuma meulawok deungon bansa-bansa nyang na mantong tinggai lamkawan gata. Gata hana teuma tateuôh nan-nan dewa awaknyan dan meusumpah ateueh nan nyan. Meunan cit gata hana teuma gata meuiébadat ngon gata sujut ubak dewa-dewa nyan.
8 Teuma gata harôh teutab seutia ubak TUHAN, lagée nyang ka lheueh gata peubuet trok nibak uroenyoe.
9 Bansa-bansa nyang rayeuk dan teuga-teuga ka geu-use lé TUHAN deumi keu gata; hana meusidroe pih nibak awaknyan nyang hase jimeuteun jilawan gata.
10 Tieb-tieb ureuëng lamkawan gata hase jipeutaloe meuribée ureuëng nibak awaknyan, sabab TUHAN Po teu Allah gata nyang meuprang keu gata, lagée nyang ka geupeujanji nyan.
11 Lé sababnyan, ingat kheueh mangat tagaséh TUHAN Allah gata.
12 Meunyoe gata hana seutia dan gata meujampu ngon bansa-bansa nyang mantong tinggai lamkawan gata, dan gata meukawen ngon awaknyan,
13 ingat, pasti TUHAN Po teu Allah gata hana geu-use lé bansa-bansa nyan keu gata. Dan sikeubit jih awaknyan keubiet mubahya that keu gata, sabab awaknyan teuma jeuet keu taron atawa keu jeunieb keu gata. Dan awaknyanpi jipeujeuet gata keubiet meudeurita that; sabab awaknyan teuma jeuet lagée peunyunuet ateueh rhung gata atawa lagée duro lam mata gata. Gata teutab sabe meudeurita sampoe hana meusidroe pih nyang na tinggai lam nanggroe nyang gét nyoe, nanggroe nyang geubri lé TUHAN Po teu Allah gata keu gata.
14 Jinoenyoe ka watée jih ulôn maté. Gata banmandum, maséng-maséng tateupeue that bahwa TUHAN Po teu Allah gata ka geubri keu gata banmandum nyang jroh nyang geupeujanji nyan. Tieb-tieb janji Gobnyan ka geupeupeunoh, hana meusapeue pih nyang hana geupeutrok.
15 Teuma, lagée toh Gobnyan ka geupeupeunoh janji Gobnyan keu gata, meunan cit Gobnyan pasti geupeubuet teuma tieb-tieb na ancaman nyang teuka ateueh gata.
16 Meunyoe gata taliengkeu janji nyang ka geupeurintah ateueh gata lé TUHAN Po teu Allah mangat gata tataát, dan gata tameuiébadat ubak ilah-ilah laén dan gata seumah teuma ilah-ilah nyan, deungon nyan TUHAN teuma beungéh, dan geuhuköm gata. Lam watée nyang paneuk, gata banmandum teuma gadôh lam nanggroe nyang gét nyoe, nyang ka geubri lé TUHAN Po teu Allah gata keu gata."


text:
Nibak kesempatan nyoe teulubeh dilé Admin méunéuk sapa pembaca setia blog nyoé, ka trep that ka Admin hana meuposting sapue pih, dan mangat jeut keu ubat rindu bagi pembaca sikalian uroenyoe Admin meuneuk bahas tentang salah saboh jeuneh binatang yang Admin rasa mungken “hana jituri” lé kalangan aneuk muda khusus jih di Acéh jinoe.
Binatang yang akan Admin peugah jinoe nakeuh salah saboh jeuneuh dari binatang uteun,arti jih binatang yang cuma tateumeung khusus dalam uteun,tapi hana meutop kemungkinan chit binatang nyoe akan jai tateumeung dalam gampong bahkan kota. binatang nyoe nan jih :
GUNCI BUY
Nan latin dari binatang nyoe adalah Eurydice yang artijih gutei kayeé.untuk leubeh jeulah lom mengenai binatang nyoe,jeut neubaca bak wikipedia. bagi yang hana neutuoh kiban Gunci Buy nyan nyompat Admin peuleumah :
Gunci Buy
Courtesy Of Zoolbahri Phone
Binatang nyoe ciri-ciri jih kulet warna coklat meukeunitam, na gaki jai dan biasa jih menyoe tamat akan ibaloet droe jih atawa ji seupet droe jih, lage bak gamba di miyueb nyoe :
Gunci Buy
Courtesy Of Zoolbahri Phone
Gamba di ateuh nyoe Admin teumeung bereukat salah saboh rakan dari Admin yang na hp camera di saat nyan, dan binatang nyoe Admin teumeung bak saboh gampong yang nan jih : Gampoeng Serbajaman Tunoeng Kecamatan Tanah Luas Kabupaten Aceh Utara.


text:
1 Raja-Raja
Chapter 9
Óh ka lheueh seuleusoe lé Nabi Sulaiman geupeudong Baét TUHAN meunan cit deungon meuligoe dan banmandum nyang teupeureulée keunyan,
2 TUHAN geupeuleumah droe lom ubak gobnyan lagée nyang ka teujadi di Gibeon.
3 TUHAN meufeureuman ubak gobnyan, "Doá gata ka Ulôn deungoe, dan deungon nyan rumoh nyang ka gata peudong nyan Ulôn kheun jinoenyoe ka jeuet keu teumpat khusos meuiébadat ubak Ulôn siumu masa. Ulôn sabe Lôn ngieng dan Ulôn jaga teumpatnyoe.
4 Meunyoe gata tameungabdi ubak Ulôn, deungon até nyang gleh dan jujoe lagée ureuëng syiek gata Nabi Daud, dan tataát ubak huköm-huköm dan peurintah Ulôn,
5 teuma Ulôn kupeutrok janji Ulôn ubak ureuëng syiek gata Nabi Daud bahwa aneuëk cucoe jihnyan treun meutreun sabe jimat peurintah ateueh Israel.
6 Teuma meunyoe gata atawa keuturonan gata jipeulikot Ulôn dan hana jitaát ubak huköm-huköm dan peurintah-peurintah Ulôn dan taseumah ilah-ilah nyang laén,
7 teuma Ulôn ku-use umat Ulôn Israel nibak nanggroe nyang ka Ulôn bri keu awaknyan. Meunan cit deungon rumoh nyoe teuma Ulôn tinggai nyang ka Ulôn peuteutab keu teumpat iébadat ubak Ulôn. Dipat nan-nan ureuëng Israel teuma jipeukém ngon jipeuhina.
8 Rumoh iébadatnyoe teuma jeuet keu saboh teumpat sinamon rumoh reuloih akhéjih soemantong ureuëng nyang jikalon teukeujot dan teumakot. Awaknyan teuma jipeugah, 'Pakon TUHAN geupeubuet lagéenyan ateueh rumoh nyoe?'
9 Lé ureuëng laén teuma jijaweueb, 'Kareuna awaknyan ka jitinggai TUHAN, Allah droe awaknyan, nyang geu intat indatu awaknyan jiteubiet nibak nanggroe Meusé. Awaknyan ka jiseumah ubak ilah-ilah nyang laén. Nyang kheueh jeuet TUHAN geupeutreun bala u ateueh droe awaknyan.' "
10 Nabi Sulaiman geupeudong Baét TUHAN dan Meuligoe raja nyan lam teumpo dua ploh thon.
11 Banmandum teupeugét nibak kayée ceumara Libanon dan kayée ceumara biasa meunan cit banmandum méuh nyang geupeureulée lé Nabi Sulaiman keu teupeugot nyan ka geubri lé Raja Hiram ubak gobnyan. Óh ka seuleusoe buet nyan geupeubuet, Raja Sulaiman laju geubri ubak Hiram dua ploh boh banda diwilayah Galilea.
12 Dan geujak kheueh Hiram geujak ngieng atranyan, teuma gobnyan hana galak deungon peue nyang ka geubri lé Nabi Sulaiman nyan.
13 Raja Hiram nyan laju geupeugah ubak Nabi Sulaiman, "Syedara ulôn, lagéenyoe kheueh banda-banda nyang neubri keu ulôn?" Nyang kheueh sabab jih daerah nyan sampoe án jinoe mantong geuhôi Kabul.
14 Leubeh nibak 4.000 kilo gram méuh nyang ka geukirém lé Hiram ubak Nabi Sulaiman.
15 Raja Nabi Sulaiman geupeuguna cara keureuja paksa keu teupeugot Baét TUHAN, meuligoe raja, bintéh beuton Yerusalem dan keu teuseubée tanoh diseulatan Baét TUHAN. Meunan cit gobnyan geupeuguna cara nyang saban keu geupeugot lom banda Hazor, Megido dan Gezer (
16 Banda Gezer na kheueh banda nyang yohmasa ilée jiprang dan jipeutaloe lé raja Meusé, dan banmandum peunduduek banda nyan jipoh maté meunan cit deungon banda nyan jitot ngon apui sampoe hangoh. Óh lheueh nyan banda nyan laju geubri lé raja nanggroe Meusé keu putroe gobnyan sibagoe hadiah bak uroe meukawenan gobnyan deungon Nabi Sulaiman.
17 Dan Nabi Sulaiman kheueh nyang peuget lom banda nyan.) Deungon keureuja paksa cit teuma, Nabi Sulaiman geupeudong lom Bet-Horon-Hilir,
18 Baalat, Tamar di padang pasi Yehuda,
19 banda-banda teumpat cok beukai, meunan cit banda-banda keu pangkalan geuritan prang dan guda gobnyan. Banmandum reuncana peumbangunan di Yerusalem, Libanon dan siluroih wilayah keukuasaan gobnyan ka geulaksana.
20 Keu buet nyang teupaksa nyan Nabi Sulaiman laju geukrah ureuëng-ureuëng lam keuturonan Amori, Het, Feris, Hewi dan Yebus. Awaknyan na kheueh ureuëng-ureuëng keuturonan bansa Kanaan nyang hana hase jipoh habéh lé ureuëng Israel bak watée awaknyan jiduek bak nanggroenyan. Sampoe án uroenyoe keuturonan awaknyan mantong na teuma teutab jeuet keu namiet.
22 Ureuëng Israel hana geupeujeuet namiet lé Nabi Sulaiman; awaknyan geubri tugaih sibagoe tantra, peuwira, panglima, keumando geuritan prang, dan tantra pasokan meuguda.
23 Limong reutoih limong ploh droe peugawée geubri tugaih tanggong jaweueb ateueh ureuëng-ureuëng nyang jipeubuet keureuja paksa dalam meubagoe proyek peumbangunan Nabi Sulaiman.
24 Tanoh nyang na disiblaih seulatan Baét TUHAN laju geudo lé Nabi Sulaiman óh ka lheueh ureuëng bino gobnyan, na kheueh putroe raja nanggroe Meusé, geuminah nibak Banda Nabi Daud ubak meuligoe nyang ka geupeudong lé Nabi Sulaiman keu gobnyan.
25 Lhée thon sigoe Nabi Sulaiman geupeuseumah keureubeuen nyang teutot dan keureubeuen peudamé di ateueh miseubah nyang ka geupeudong nyan keu TUHAN. Meunan cit gobnyan geutot keumeunyan keu TUHAN. Meunan kheueh cara jih Nabi Sulaiman geupeuseuleusoe geupeugot Baét TUHAN.
26 Keu armada angkatan laôt gobnyan, Nabi Sulaiman laju geupeugot kapai-kapai di Ezion-Geber, tô ngon Elot dipanté Lhok Akaba, lam wilayah Edom.
27 Raja Hiram laju geukirém bubena aneuk kapai gobnyan nyang ka na peungalaman keu jijak meulayeue meusajan-sajan deungon awak kapai Nabi Sulaiman.
28 Ka lheueh awaknyan geuyue jak u nanggroe Ofir keu jijakcok 14.000 kilo gram méuh dan jiba atranyan ubak Nabi Sulaiman.


text:
Yehezkiel
Chapter 29
Bak tanggai dua blaih buleuen siploh, bak thon nyang keusiploh kamoe teuböih, TUHAN meufeureuman ubak ulôn,
2 "Hei manusia fana, gata dhot kheueh bansa Meusé nyan. Gata peugah kheueh ubak jihnyan bahwa nanggroe nyan dan rakyat jih teuma teuhuköm."
3 TUHAN Nyang Mahamanyang geuyue ubak ulôn keu lônjak peusampoe peusan nyoe ubak raja nanggroe Meusé, "Ulôn nyoe musoh gata, hei buya gogasi nyang teu-éh bak teungoh krueng. Haba gata beurakah gata peugah bahwa Krueng Nil na kheueh atra gata dan gata kheueh nyang peugét nyan.
4 Ulôn kugantung ceunawiét bak geuheueng gata dan Lôn peuleukék eungkot-eungkot nibak sisek gata. Teuma gata laju Ulôn tarék nibak Krueng Nil nyan deungon mandum eungkot nyang meuleukék bak sisek gata nyan.
5 Óh lheueh nyan gata dan mandum eungkot gata nyan laju Lôn geulawa u padang pasi. Tuboh gata meuseumpom bak tanoh dan teugageueng disinan. Hana meusidroepi nyang jitem peukubu gata. Tuboh gata Ulôn jok keu cicém-cicém dan beulatang-beulatang nyang laén jeuet jipajoh.
6 Teuma barô kheueh jiteupeue lé banmandum rakyat Meusé bahwa Ulôn kheueh TUHAN." TUHAN meufeureuman, "Hei bansa Meusé! Ureuëng Israel meuharab that-that beugata tulông, teuma nyang deuh gata na kheueh lagée tungkat nyang leumoh hana meudaya.
7 Watée awaknyan jimeusadeue ubak gata, gata patah dan gata culok gitiék awaknyan, laju rhung awaknyan meukilah.
8 Lé sabab nyan, TUHAN Nyang Mahamanyang, geupeugah ubak gata, bahwa Ulôn Lôn kirém tantra keu jijak prang gata deungon peudeueng, dan jipoh maté peunduduek meunan cit beulatang nyang gata peulara.
9 Nanggroe Meusé jeuet keutanoh nyang sungue hana meu ureuëng. Teuma beutateupeue kheueh bahwa Ulôn kheueh TUHAN." TUHAN meufeureuman, "Hei raja Nanggroe Meusé! Sabab gata peugah bahwa Krueng Nil nyan na kheueh atra gata lom teuma gata kheueh nyang khueh krueng nyan,
10 teuma Ulôn ka jeuet keu musoh gata, dan musoh Krueng Nil gata. Bansaboh nanggroe Meusé Lôn peujeuet keutanoh nyang sungue phon nibak banda Migdol di utara sampoe u banda Aswan siblaih seulatan, sampoe trok u bataih Sudan.
11 Hana manusia atawa beulatang nyang na jak keunan. Peuet ploh thon treb jih hana ureuëng nyang tinggai disinan.
12 Ulôn kupeujeuet nanggroe Meusé nyang sungue that-that meunyoe tabandeng ngon nanggroe-nanggroe laén nyang sungue, nanggroe Meusé kheueh nyang paleng sungue. Peuet ploh thon treb jih banda-banda nyang na lam nanggroe Meusé jeuet keu banda-banda nyang sungue nyang tinggai na kheueh rungka-rungka dan jiôh leubeh parah nibak rungka-rungka banda pat mantong. Bansa nanggroe Meusé Lôn peujeuet keu peungungse nyang minah nibak nanggroe jih. Awaknyan meutabu jeub-jeub nanggroe dan tinggai lamkawan bansa laén."
13 TUHAN Nyang Mahamanyang meufeureuman, "Hei bansa Meusé, óh ka habéh peuet ploh thon nyan, gata Ulôn ba lom u nanggroe bak teumpat gata nyang ka lheueh meutabu.
14 Gata Lôn peupuléh dan Lôn yue tinggai di nanggroe Meusé blah seulatan, tanoh asai gata. Disinan gata tapeudong keurajeuen nyang leumoh,
15 keurajeuen nyang paleng leumoh bansigom donya. Ulôn Lôn peujeuet gata leupah leumoh sampoe gata hana jeuet gata peurintah bansa-bansa nyang laén atawa gata peusombong droe keu awaknyan.
16 Israel hana jilakée tulông le ubak gata. Naseb gata hei bansa Meusé teuma teuingat bansa Israel padubna silab jih jipeubangga bansa Meusé nyan, lagée nyang ka lheueh jipeubuet. Teuma jiteupeue kheueh lé Israel bahwa Ulôn kheueh TUHAN Nyang Mahamanyang."
17 Bak tanggai sa buleuen sa bak thon nyang keu dua ploh tujoh masa kamoe teuböih, TUHAN meufeureuman ubak ulôn,
18 "Hei manusia fana, Raja Nebukadnezar di nanggroe Babel jijak prang Tirus. Jihnyan jipeurintah ubak mandum tantra jih mangat jiseuôn beuban nyang geuhon nyan, sampoe ulée awaknyan ka jeuet keu lapeueng dan bahô awaknyan ka teupuliek, teuma bah kheueh raja meunan cit tantra jihnyan hana meuteumé wasé sapeue nibak nanggroe nyan.
19 Sabab nyan, Ulôn TUHAN Nyang Mahamanyang Ulôn peugah: Tanoh nanggroe Meusé Ulôn jok keu Raja Nebukadnezar. Jihnyan jireupah peue-peue nyang na di sinan dan laju jiba banmandum keukayaan nanggroe Meusé nyan sibagoe upah keu sidadu jihnyan.
20 Tanoh nanggroe Meusé Ulôn bri keujih nyan sibagoe tanda jasa, sabab tantra jih ka jimeubuet keu Ulôn. Ulôn, TUHAN Nyang Mahamanyang ka Lôn peugah haba.
21 Pakriban hai nyan teujadi, Ulôn kupeujeuet bansa Israel keu bansa nyang teuga, dan jeuet keumungken gata, Yehezkiel, gata peugah haba deungon beubaih sampoe soe mantong ureuëng jeuet jideungoe gata. Teuma barô kheueh jiteupeue lé awaknyan bahwa Ulôn kheueh TUHAN."


text:
1 Raja-Raja
Chapter 20
Bak siuroe, raja Siria nyang nan geuh Benhadad, laju geupeusapat banmandum tantra geuh meusajan deungon 32 droe raja nyang laén deungon geuritan prang nyang jitarek lé guda, dan óh lheueh nyan laju geukeupong banda Samaria.
2 Óh ka lheueh nyan geu kirém laju utosan geuh ubak Raja Ahab, raja ureuëng Israel di banda nyan deungon peusan geuh lagéenyoe,
3 "Raja Benhadad geulakée mangat gata tajok ubak gobnyan méuh, pirak, ureuëng-ureuëng binoe gata, dan aneuëk-aneuëk gata nyang teuga-teuga."
4 Geujaweueb lé Ahab, "Tajak peugah laju ubak Raja Benhadad bahwa ulôn ka lôn tem. Gobnyan jeuet geucok ulôn meunan cit deungon banmandum atra ulôn."
5 Óh lheueh nyan di ureuëng nyang ba haba nyan jigisa lom ubak Ahab sira jiba gaba nyang laén nibak Raja Benhadad. Meunoe geupeugah, "Ilée raja kamoe geulakée mangat gata tajok keu gobnyan méuh ngon pirak meunan cit deungon ureuëng binoe dan aneuëk-aneuëk gata.
6 Teuma jinoenyoe gobnyan geuyuejak peuwira-peuwira geuh keu jijak geuladah meuligoe gata dan rumoh-rumoh peugawée gata, dan geucok laju peue nyang geuanggab meuyuem. Awaknyan teuma geujak keunoe singoh beungoh kira-kira bak jeuem lagée nyoe."
7 Teuma Raja Ahab laju geuhôi banmandum peumimpén Israel dan geupeugah, "Neukalon keudroe bahwa ureuëng nyoe jikeuneuk peuceulaka geutanyoe. Jihnyan jituntot mangat ulôn jok ureuëng binoe ngon aneuëk-aneuëk ulôn meunan cit deungon méuh dan pirak ulôn, dan ulôn hana lôn tulak peue nyang jilakée nyan."
8 Bubena peumimpén rakyat nyan jipeugah, "Bék neupakoe jih nyan, Teungku Amphon! Bék neuseutôt peue nyang jilakée nyan."
9 Lé sababnyan Raja Ahab laju geujaweueb ubak utosan raja Benhadad nyan lagée nyoe, "Tajak peugah laju ubak Teungku Amphon raja gata nyan, bahwa ulôn situju peue nyang ka geulakée nyang phon, teuma nyang geulakée nyang keudua nyoe hana hase ulôn bri." Dan jijak kheueh laju utosan-utosan nyan, óh lheueh nyan jiriwang lom ubak Raja Ahab dan jipeugah,
10 "Raja kamoe teuma geukirém tantra nyang le that keu geujak peuhanco banda gata, sampoe abée nibak incik tutong banda gatanyan teuba geuba sampoe habéh deungon jaroe awaknyan. Gobnyan geumeusumpah bahwa bubena dewa geuhuköm, dan geupoh maté jihnyan, meunyoe gobnyan hana geupeubuet peue nyang ka geuyue nyan!"
11 Geujaweueb lé Raja Ahab, "Tajak peugah laju ubak Raja Benhadad nyan: Tantra nyang seujati lam tuboh jih ji ilée darah rasa bangga meunyoe ka lheueh jimuprang di mideuen juang, bukon sigohlom nyan."
12 Peue nyang ka geujaweueb lé Ahab nyan jijak peusampoe laju ubak Raja Benhadad bak watée gobnyan na meusajan deungon raja-raja nyang laén nyang jeuet keu sikutu gobnyan dan teungoh meuseunang peulalo até sira geujieb-jieb ié lam khimah-khimah geuhnyan. Ban geudeungoe habanyan Benhadad laju geupeurintah ubak mandum peuwira gobnyan mangat meusiab-siab keujijak prang banda Samaria. Dan awaknyan pih meusiab-siab lagée peurintah sang raja.
13 Dan lam watéenyan, na sidroe nabi geujak ubak Raja Ahab óh trok keunan laju geupeugah, " TUHAN meufeureuman: 'Na gata kalon tantra nyang dubnyan le? Ulôn teuma Lôn peumeunang gata ateueh awaknyan nibak uroenyoe. Gata teuma tateupeue bahwa Ulôn kheueh TUHAN.' "
14 "Soe nyang prang leubeh ilée?" geutanyong lé Raja Ahab. Nabi nyan geujaweueb, "Tantra nyang muda-muda, nyang iréng bubena ulée daerah. Meunan kheueh nyang ka geupeugah lé TUHAN." "Dan soe teuma nyang jeuet keupeumimpén nibak prang nyan?" geutanyong lé raja lom. "Teungku Amphon keudroe," geujaweueb lé nabi nyan teuma.
15 Dan Raja Ahab pih geukrah laju bubena tantra-tantra muda nyang jeuet keu peuiréng ulée-ulée daerah. Banmandum nyan na 232 droe tantra. Óh lheuehnyan gobnyan geupeubuet teuma nyang lagéenyan ateueh tantra Israel. Banmandum nyan na teuma 7.000 droe.
16 Seureubu nyan geupeuphon watée uroe paih watée Raja Benhadad dan ban lhée ploh dua raja-raja nyang laén nyang jeuet keusikutu gobnyan nyang mantong mabök sabab lumpah that jai geujieb ié kreueh lam khimah gobnyan.
17 Nyang maju phon-phon that na kheueh tantra-tantra muda nyan. Ureuëng-ureuëng nyang geuyue lé Benhadad keu jijakluem musoh laju jijak ba laporan ubak Raja Benhadad bah na saboh peureute tantra teungoh jijak jituju ubak khimah nibak arah Samaria.
18 Laju Benhadad geupeurintah mangat jeuet musoh nyan jidrob udeb-udeb, hana jipakoe peu kheueh awaknyan jiteuka keu jakmuprang atawa keu jijak meudamé.
19 Tantra muda nyang geukrah lé Raja Ahab nyan ka jipeuphon grak langkah di banda Samaria dan meunan cit dilikot awaknyan ji iréng teuma lé droe tantra Israel.
20 Di Tantra nyan maséng-maséng laju jipoh maté bubena musoh-musoh gobnyan. Di ureuëng Siria laju jiplueng, teuma hana jipeuleuh lé tantra Israel laju jitiyeub ho nyang jiplueng. Teuma Raja Benhadad jiteumé peulheueh droe, laju jiplueng deungon guda geuh dan meunan cit jiseutôt lé nameupadub droe tantra meuguda nyang laén.
21 Meunan cit di Raja Ahab geutajoe u mideuen prang laju geupeuhanco bube nyang na geuritan prang atra tantra Raja Benhadad dan meunan cit geupoh maté banmandum guda-guda jihnyan. Bak uroenyan ureuëng Siria jirasa taloe nyang lumpah rayeuk.
22 Óh lheuehnyan nabi nyan geujak laju ubak Raja Ahab dan geupeugah, "Jinoenyoe, nyang sigét jih neujakwo laju dan neupeukong droe dan neupeugét reuncana nyang matang, sabab raja Siria teuma teuka lom jijak prang bak musém seumi nyang teuma teuka."
23 Peuwira-peuwira Raja Benhadad jipeugah ubak Benhadad raja droe jih, "Ilah-ilah nyang jiseumah lé bansa Israel jimat kuasa di ateueh gunong-gunong, nyang kheueh sabab jih tanyoe hase jipeutaloe lé bansa nyan. Teuma geutanyoe pasti hase tapeutaloe awaknyan meunyoe geutanyoe tamuprang nibak darat nyang miyueb.
24 Nyang gét jih phon uroe nyoe Teungku Amphon neujak gantoe laju raja nyang lhée ploh dua droe nyan deungon peuwira-peuwira Teungku Amphon keudroe.
25 Óh lheuehnyan bahkheueh Teungku Amphon neukrah laju pasokan siduble pasokan nyang Teungku Amphon nyang ka jipeutaloe nyan, meunan cit beuna guda dan geuritan prang sidub nyang ka lheueh uroe jéh. Geutanyoe taprang bansa Israel nyan di ateueh darat nyang miyueb, dan goenyoe geutanyoe pasti meunang." Raja Benhadad situju, laju geuseutôt naseuhat peuwira-peuwira geuhnyan.
26 Bak musém seumi nyang teuka lom awaknyan laju geukrah tantra gobnyan laju geujak ubak banda Afek keu geujak prang bansa Israel.
27 Meunan cit di ureuëng Israel laju geupeuleungkap tantra gobnyan. Dan tantra Israel pi laju meugrak maju nyang teubagi lam duaboh pasokan dan jipeudong khimah meuhadab keue deungon ureuëng-ureuëng Siria nyan. Teubandeng ngon tantra Siria nyang meutabu bansaboh sampoe peunoh daerah nyan, pasokan Israel leumah jih lagée duaboh kawan kaméng mantong.
28 Dan teuka kheueh sidroe nabi ubak Raja Ahab dan geupeugah, "Nyoe kheueh feureuman lé TUHAN: 'Sabab ureuëng-ureuëng Siria jipike bahwa Ulôn meukuasa di ateueh gunong-gunong dan bukon di ateueh darat nyang dimiyueb, teuma Ulôn Lônbri meunang ateueh gata nibak prang ngon tantra awaknyan nyang bit-bit jai lumpah na nyan. Gata dan rakyat gata teuma jiteupeue bahwa Ulôn nyoe kheueh TUHAN.' "
29 Tujoh uroe treb jih ureuëng Siria dan ureuëng Israel teutab meuteun didalam khimah jih maséng-maséng nyang meuhadab keue. Bak uroe nyang keu tujoh barô kheueh jipeuphon maju dan jiprang ateueh tantra musoh. Nibak prang nyan lé ureuëng Israel jiteumé poh maté na 100.000 ureuëng Siria.
30 Ureuëng nyang hana keunong poh jiteumé plueng droe jih u banda Afek, teuma pageue beuton banda nyan pih reuloih teupuro sampoe jitimpok ateueh tantra nyang teungoh plueng nyan akhéjih maté na 27.000 droe. Meunan cit deungon Benhadad geupeuplueng droe u banda nyan dan laju geumusöm nibak saboh rumoh dalam kama bagian dalam.
31 Dumna peuwira jijak laju ubak gobnyan dan jipeugah, "Jipeugah lé gob bahwa raja-raja Israel nyan na kheueh raja nyang na bak gobnyan gaséh sayang. Kareuna nyan, neupeu idhin kheueh ubak kamoe kamoe jak meuhadab ubak raja Israel nyan deungon cara kamoe meungui deungon ija kroeng sibagoe rasa meunyeusai kamoe ateueh peue nyang ka kamoe peubuet nyan dan meunan cit kamoe ikat taloe nibak takue sibagoe tanda geutanyoe ka tatálhok. Deungon na lagée nyan mudah-mudahan rajanyan hana geupoh maté Teungku Amphon."
32 Dan awaknyan pi laju geungui ija kroeng dan meunan cit takue jih pih ji-ikat teuma, óh lheuehnyan jijak laju jak meuhadab ubak Raja Ahab dan jipeugah, "Amphon ya Delat Po, raja kamoe Benhadad na kheueh namiet Teungku Amphon. Gobnyan geulakée adak jeuet Teungku Amphon bék kheueh neupeumaté gobnyan." Geujaweueb lé Raja Ahab, "Peu kheueh jihnyan mantong udeb, syedara ulôn nyan?"
33 Keubiet bubena peuwira Raja Ahab nyan teungoh jipreh tanda nyang jroh nibak Raja Ahab. Dan, bak watée Ahab geupeugah "syedara", awaknyan langsong jijaweueb, "Beutôi, Benhadad na kheueh syedara Teungku Amphon." Laju geupeugah lom lé Raja Ahab, "Gata intat seukeujab jih nyan keunoe bak ulôn!" Bak watée Benhadad katrok keunan, lé Raja Ahab laju geupakat gobnyan jak ék geuritan.
34 Geupeugah laju lé Benhadad ubak gobnyan, "Ulôn teuma ulôn jokpulang keu Teungku banmandum banda-banda nyang ka geureubot lé bapak ulôn nibak bapak Teungku. Meunan cit di Teungku Amphon jeuet teuma neupeudong pusat niaga di banda Damsyik lagée nyang ka geupeubuet lé ureuëng syiek ulôn di Samaria." Geuseuôt lé Ahab, "Ateueh dasai janji Teungku nyan, ulôn teuma lôn peubeubaih Teungku." Óh lheuehnyan Ahab laju geupeugot janji deungon Benhadad dan óh ka seuleusoe nyan Benhadad pih geupeuleueh teuma.
35 Ateueh peurintah TUHAN, sidroe lamkawan nabi nibak seukeulompok nabi nyan laju geuyue poh gobnyan. Teuma nabi nyang geuyue nyan hana geutem.
36 Laju nabinyan geupeugah, "Sabab gata hana tataát ubak peurintah TUHAN, gata teuma jiruengkom ngon jiteugom lé singa bak watée gatawoe nibak teumpat." Biet that, hana treb óh ka lheueh geutinggai teumpat nyan, gobnyan laju jiruengkom dan jiteugom lé beulatang singa.
37 Óh lheuehnyan nabi nyan geujak teuma ubak ureuëng laén dan geupeugah, "Gata seupôt kheueh ulôn nyoe!" Teuma di ureuëng nyang geuyue seupôtnyan laju jipoh gobnyan sihabéh seuneuga sampoe nabi nyan luka.
38 Óh ka lheuehnyan nabi nyan laju geubalot muka geuh deungon siôn ija, mangat gobnyan bék jituri lé gob, laju geujak dong nibak binéh rot raya geupreh raja Israel liwat.
39 Bak watée raja nyan liwat, nabinyan laju geupeugah ubak gobnyan, "Paduka Nyang Mulia, bak watée ulôn teungoh muprang dimideuen prang, na sidroe tantra jiba ubak ulôn sidroe musoh nyang ka teudrob. Tantra nyan jipeugah, 'Jaga kheueh ureuëng nyoe beugét-gét. Meunyoe jihnyoe jiteumé plueng, gata harôh teupoh maté keugeunantoe jihnyan atawa teubayeue deungon 3.000 péng pirak.'
40 Teuma óh lheuehnyan watée ulôn teungoh that gabuek, ureuëng nyan laju jiplueng." Geujaweueb lé raja, "Gata ka taponih huköman gata keudroe. Lé sabab nyan, gata harôh tatanggong atranyan."
41 Dan nabinyan laju geubuka ija nyang teubalot nibak muka geuh nyan, óh lheueh nyan di raja pih laju geuturi bahwa ureuëng nyan na kheueh sidroe nabi.
42 Dan geupeugah kheueh lé nabi nyan ubak raja, "Nyoe kheueh nyang ka geupeugah lé TUHAN: 'Ureuëng nyang Ulôn peurintahkan mangat tapoh maté rupari gata peuleueh. Lé sabab nyan gata harôh maté sibagoe geunantoe jih. Tantra gata teuma hanco sabab ka gata peubiyeu sipa-i musoh jipeuplueng droe.' "
43 Raja geuwoe laju u Samaria deungon até nyang tunu dan beungéh.


text:
Zabur
Chapter 13
Keu teupimpém kor. Zabur Nabi Daud.
2 Sampoe án pajan Droeneueh tuwoe keu ulôn, ya TUHAN? Dan sampoe án pajan teuma Droneueh neusöm droe nibak ulôn?
3 Sampoe án pajan ulôn ku tanggong susah, dan até jih peudeh sipanyang uroe? Sampoe án pajan teuma ulôn nyoe jikuasa lé musoh?
4 Neungieng kheueh u ateueh ulôn, ya TUHAN Allah ulôn, neujaweueb kheueh doá ulôn. Neupeupuléh kheueh teunaga ulôn, dan bék kheueh neupeubiyeu ulôn nyoe maté.
5 Bék kheueh neupeubiyeu musoh ulôn jipeugah bahwa awaknyan ka jipeutaloe ulôn. Bék neupeubiyeu awaknyan jisurak ulôn.
6 Sabab ulôn nyang lôn peubangga na kheueh geunaséh Droeneueh, lé sabab nyan kheueh ulôn meusukaria sabab Droeneueh neupeuseulamat ulôn. Ulôn keuneuk meuca-e keu TUHAN, sabab Gobnyan ka geupeubuet nyang jroh keu ulôn!


text:
Ayub
Chapter 39
Peu kheueh gata teupeue pajan kaméng uteun jipeulahé lé ma jih? Peu kheueh na gata kalon rusa kleut jipeulahé aneuëk jih?
2 Peu kheueh gata teupeue padubna treb jihnyan raya pruet? Peu kheueh watée jitôh aneuëk hase gata itong?
3 Peu kheueh gata teupeue pajan beulatang nyan jipeukewieng tuboh jih, laju jipeulahé aneuëk-aneuëk jih?
4 Aneuëk-aneuëk jih meutamah rayeuk dan teuga lam padang beulantara; awaknyan jijak dan hana jiwoe le ubak nang-nang jih.
5 Soe nyang peuleuh keuleudée kluet lam gle? Soe nyang ploih taloe jih dan nyang peubiyeu jijak hoho nyang hawa?
6 Keu jihnyan Ulôn bri padang pasi sibagoe rumoh dan padang-padang sira keu teumpat tinggai jih.
7 Jihnyan jipeujiôh banda-banda dan teumpat-teumpat ramé, hana nyang hase peuseuiet jih dan nyang bri buet keu jih.
8 Padang naleueng di gunong teumpat jih meurot, jimita naleueng-naleueng ijo nyang na disinan.
9 Peu kheueh leumô kleut jitem meubuet keu gata? Peu kheueh jitem meudom lam weue gata?
10 Peu kheueh hase gata ikat jih dan jimeu-ue di blang gata? Peu kheueh hase gata yue jih jimeucreuen lam blang gata?
11 Peu kheueh hase gata peubangga teunaga jih nyang teuga, dan gata jok ubak jihnyan buet gata nyang brat?
12 Peu kheueh gata peucaya jihnyan jipeusapat hase keumeukoh gata, dan gata ba atranyan ubak teumpat peuneubahan gata?
13 Padubna bagaih jih jikipah sayeueb cicém unta! Teuma jipo cicém cangiriek hana hase jilawan.
14 Cicém unta jitoh boh ateueh tanoh, laju jitinggai; dan anoe kheueh nyang teuma karom boh jihnyan.
15 Jihnyan hana sada mungken ureuëng laén jigilo jih dan beulatang-beulatang kleut pih jigilo jihnyan.
16 Jihnyan meusikeub sang-sang aneuëk jih kon atra jih; jihnyan hana jipakoe meunyoe useuha jih sia-sia mantong.
17 Ulôn kheueh nyang jeuet jihnyan bangai dan bebal, hana Ulôn jok bak jih hikeumat dan akai.
18 Teuma meunyoe jihnyan jipeuphon plueng tajam, jihnyan hase jipeutaloe guda dan nyang pasang.
19 Hei Nabi Ayub, gata kheueh nyang jok teunaga ubak guda dan surai nyang meulambe-lambe bak kudok jih?
20 Peue gata nyang yue jih jilumpat lagée daruet, dan deungon nafáh jih teupeutakot-takot gob?
21 Jihnyan jikrok tanoh nibak pantôn deungon geumbira, dan deungon peunoh seumangat laju jingaza u mideuen prang raya.
22 Jihnyan hana muphom yo ngon teumakot; hana peudeueng nyang peujeuet jih jisurot.
23 Peudeueng nyang jimat lé nyang pasang, laju jimeusu meugrieng-grieng dan meuble-ble óh keunong cahya.
24 Deungon seumangat nyang ju guda nyan laju jiplueng; meunyoe beureuguih ka jimeusu hana ék le jipeuteun droe.
25 Guda nyan meu ou-ou watée jideungoe su beureuguih teuyueb rot jiôh teucom bak jih bhée meuprang nyang meuhubo. Jideungoe su dumpek dumna peuwira watée awaknyan geubri aba-aba.
26 Peu kheueh cicém kleung gata peurunoe jipo watée jihnyan jipo u seulatan deungon sayeueb meukeumang?
27 Peu kheueh peurintah gata nyang jiseutôt le cicém rajawali sigohlom jihnyan jipeuget uempueng jih bak gunong-gunong manyang?
28 Bak punca gunong batée laju jipeudong rumoh jih; ujong batée-batée nyang cincu jeuet keu kuta jih.
29 Rot disinan jihnyan laju jikawai u bansigom arah mata jih sesoe jiluem mangsa.
30 Dipat na nyang tiwaih, disinan kheueh jihnyan, dan darah mangsa jihnyan laju jijieb lé aneuëk-aneuëk jih.


text:
Zabur
Chapter 144Nibak Nabi Daud.-
Gobnyan kheueh nyang tulông dan nyang bila ulôn, nyang peuseulamat ulôn di teumpat ulôn meupayong.
2 Gobnyan peulindong ulôn, dan teumpat ulôn peuaséng droe, bansa-bansa nyang laén geupeutaklok ubak ulôn.
3 TUHAN, peu kheueh manusia, sampoe Droeneueh kalon jihnyan? Soe kheueh jihnyan sampoe Droeneueh neupakoe jihnyan?
4 Manusia nyan lagée angén prôh, dan lagée bubayang nyang liwat, meunan kheueh udeb jih.
5 Ya TUHAN, neupeuhah kheueh langét Droeneueh dan neutron kheueh, neucukéeh kheueh gunong-gunong jeuet meuasab.
6 Neupeulheueh kheueh kilat Droeneueh jeuet musoh habéh crebre. dan neutimbak kheueh aneuk panah Droeneueh mangat awaknyan yo meukot-kot.
7 Neu sunyueng kheueh jaroe Droeneueh lam syeuruga, dan neupeulheueh kheueh ulôn nibak ié raya. Neupeuseulamat kheueh ulôn nibak kuasa ureuëng aséng
8 nyang harok bak haba sulet dan galak bak meusulet, dan ji meusumpah peuleusu.
9 Ulôn lôn meuca-e lagu nyang barô keu Droeneueh, ya Allah, dan lôn peutek keucapi sira meuca-e.
10 Droeneueh nyang bri meunang keu raja-raja, dan neupeubeubaih Nabi Daud hamba Droeneueh.
11 Neupeusie kheueh ulôn nibak mata peudeueng ureuëng zalem; dan neupeuseulamat kheueh ulôn nibak kuasa ureuëng aséng nyang galak meusulet dan teumipée, dan jimeusumpah peuleusu.
12 Seumoga aneuëk-aneuëk agam geutanyoe yoh masa muda jih lagée sinaman nyang teungoh rayeuk. Seumoga aneuëk-aneuëk inong geutanyoe lagée taméh jeulita, nyang teuhias di jeueb-jeueb taméh meuligoe.
13 Seumoga gupok-gupok geutanyoe peunoh meuasoe deungon sigala bago hase bumoe. Seumoga bubiri-bubiri nyang na di padang geutanyoe jitôh aneuëk meuploh-ploh ribée.
14 Seumoga leumô-leumô geutanyoe meukeumang le dan hana nyang gadôh atawa maté. Seumoga hana teudeungoe le su ureuëng kliek nyang pilu ngon seungsara nibak jalan-jalan banda geutanyoe.
15 Mubahgia kheueh bansa nyang lagée nyan, dan mubahgia kheueh umat nyang Allah jih TUHAN!


text:
Nabi Yesaya
Chapter 6
Bak thon Raja Uzia meuninggai donya, ulôn deuh lôn ngieng TUHAN. Gobnyan geuduek di ateueh takhta Geuh nyang manyang dan mulia. Jubah Gobnyan teutôb banmandum Baét TUHAN.
2 Ban sikeulileng Gobnyan na teudong makhluk-makhluk nyang hu lagée apui, maséng-maséng na nam boh sayeub. Dua böh sayeub teutôb nibak muka, dan dua teutôb teuma nibak badan jih, dan dua boh sayeub teuk geupeuguna keungon po.
3 Awaknyan jiteumawök sabe keudroe-droe: "Kudus, kudus, kudus. Kudus kheueh TUHAN Nyang Mahakuasa. Bumoe peunoh keuhaderan Gobnyan nyang mulia."
4 Deungon su awaknyan nyang meugeunta sampoe sandi Baét TUHAN meusu meu kruk-kruk, dan Baét TUHAN nyan keudroe ka peunoh deungon asab.
5 Laju ulôn peugah, "Mupalo, hana harapan keu ulôn, sabab babah ulôn ka kuto ngon desya, dan ulôn tinggai di lamkawan bansa nyang lagée nyan cit teuma. Bahpi meunan, deungon mata ulée lôn keudroe ulôn ka lôn ngieng Raja, TUHAN Nyang Mahakuasa!"
6 Óh lheuehnyan saboh lamkawan makhluk nyan laju jipo ubak ulôn sira jiba ngéue apui nyang geucok deungon sineupet nibak miseubah.
7 Laju geupeutupéh bibi ulôn deungon ngéue apui nyan sira geupeugah, "Ngéue apui nyoe ka tupéeh nibak bibi gata. Jinoenyoe salah gata ka geusampôh dan desya ka geupeu amphon lé TUHAN."
8 Óh lheueh nyan laju lôn deungoe su TUHAN nyang geupeugah, "Soe nyang Ulôn utus? Soe nyang jeuet keu ureuëng ba haba geutanyoe?" Laju ulôn jaweueb, "Nyoe kheueh ulôn. Utus kheueh ulôn!"
9 Laju Gobnyan geuyue ubak ulôn beulôn jakba peusan nyoe ubak umat: "Gata teuma sabe tadeungoe, teuma hana muphom. Gata sabe tasimak, teuma hana tateupeue peue nyang teuma teujadi."
10 Laju geupeugah kheueh lé Gobnyan ubak ulôn, "Peutumpôi kheueh pikeran ureuëng-ureuëng nyan, peutulo laju geulinyueng awaknyan dan peubuta laju mata jih nyan, mangat awaknyan bék deuh jikeumalon dan bék teuma jeuet jimeudeungoe atawa jimuphom, laju gisa ubak ulôn dan puléh teuma lagée ban nyang ka."
11 Laju ulôn tanyong, "Padub na treb keuadaan nyoe teuma teujadi, TUHAN?" Jaweueb Gobnyan, "Sampoe banda-banda jeuet keu rungka deungon hana ureuëng keumiet, rumoh-rumoh hana jiduek le, dan tanoh tinggai jeuet keukosong dan maté,
12 peunduduek banda-banda nyan teuma Ulôn use u teumpat nyang jiôh, sampoe banmandum tanoh nyan ka jeuet keuseungue.
13 Anmeunyoe na mantong sidroe nyang tinggai lamkawan siploh droe di nanggroe nyan, ureuëng nyan pih teupeubinasa. Teuma lagée bak beuringén meunyoe teuteubang mantong na tinggai peureudée jih, meunan cit teuma mantong na tinggai sidroe-dua nibak bansa nyan nyang jeuet keu peumulaan umat nyang suci."


text:
Zabur
Chapter 7
Nabi Daud geumoe ba-e, nyang geupeunyanyoe keu TUHAN sabab lé Kus, ureuëng Benyamin nyan.
2 Ya TUHAN Allah ulôn, ulôn meulindong ubak Droeneueh; neupeuseulamat dan neupeulheueh kheueh ulôn nibak banmandum ureuëng nyang jitiyeub ulôn.
3 Bék neupeubiyeu awaknyan lagée singa juah jiteugom ngon jitarek ulôn dan hana nyang tulông ulôn.
4 TUHAN, Allah ulôn, meunyoe na lôn peubuet ilat, lôn peubuet nyang jeuhet ateueh rakan, atawa lôn peurugoe lawan deungon hana alasan, meunyoe na ulôn peubuet nyang lagée nyan,
6 bah kheueh lôn jipeulet dan jidrob lé musoh, laju jipoh maté dan manyét ulôn jitinggai teutiek meunan mantong di ateueh tanoh.
7 Beudôh kheueh TUHAN teungoh neubeungéh, ya TUHAN, neulawan kheueh musoh ulôn nyang teungoh jilab nyan. Neubeudôh kheueh neujak tulông ulôn, sabab Droeneueh neulakée keuadelan.
8 Neupeusapat kheueh bansa-bansa nyang na sikeulileng Droeneueh, dan meukuasa kheueh ateueh awaknyan nibak takhta Droeneueh di syeuruga.
9 Droeneueh neuhakém umat manusia; neubri kheueh keu ulôn keuadelan, ya TUHAN, sabab ulôn nyoe hana salah.
10 Neupeupiôh kheueh buet nyang jeuhet nyang jipeubuet lé ureuëng doraka dan peuseulamat kheueh iman ureuëng nyang jroh, sabab Droeneueh Allah nyang ade, nyang hase neuseunom u dalam até dan pikeran manusia.
11 Nyang lindong ulôn na kheueh Allah nyang peuseulamat ureuëng nyang jujoe até.
12 Allah na kheueh hakém nyang paleng ade, nyang tieb-tieb saát geuhuköm ureuëng jeuhet.
13 Meunyoe pi-e awaknyan hana meu-ubah, geuhnyan ka siab deungon sinjata nyang hase jipeumaté. Laju Gobnyan geuasah peudeueng dan geureuntang laju deungon busur, laju geutimbak panah-panah nyang meu apui.
15 Ngieng kheueh, ureuëng jeuhet jireuncana keuneuk peubuet nyang jeuhet; jihnyan jiatoe reuncana nyang jeuhet dan buet teumipée.
16 Ureuëng nyang kueh uruek keu ureuëng laén, teuma akhé jih ureuëng nyan keudroe nyang rhot u dalam uruek nyan.
17 Lé sababnyan, ureuëng nyan geuhuköm deungon buet nyang jeuhet nyang jipeubuet keudroe jih, dan jiseksa lé buet jeuhet droe jih keudroe.
18 Ulôn meusyukoe ubak TUHAN sabab Gobnyan ade, ulôn meuca-e ngon meunyanyoe teupujo ubak TUHAN, Nyang Mahamanyang.


text:
1 Samuel
Chapter 27
Nabi Daud geupike didalam até gobnyan, "Pakriban mantong bak si uroe dan watée nyang paih pasti Raja Saul jipoh maté ulôn. Jadi, hanale jalan nyang laén nibak ulôn, seulaén ulôn peuplueng droe u nanggroe Filistin. Deungon lagée nyan Raja Saul hana geumita le ulôn di nanggroe Israel nyoe, dan ulôn pih aman."
2 Óh geupike nyang lagéenyan Nabi Daud deungon ban nam reutôh droe aneuëk buah gobnyan laju geujak meurumpok deungon Akhis aneuëk Moah, nyang mat keurajeuen di banda Gat.
3 Teuma geutinggai kheueh teutab gobnyan deungon aneuëk buah geuh nyang nam reutôh droe nyan di banda Gat, maséng-maséng awaknyan deungon keuluwarga droe geuh. Nabi Daud geuba sajan ban dua droe ureuëng binoe geuh, ureuëng inong nyan na kheueh Ahinoam inong nibak Yizreel, dan Abigail, inong balée si Nabal ureuëng Karmel.
4 Bak watée Raja Saul geudeungoe bahwa Nabi Daud ka geupeulueng droe u Gat, gobnyan hana le geu useuha geujak drob gobnyan.
5 Laju Nabi Daud geu bri usui ubak Akhis lagée nyoe, "Meunyoe Teungku Amphon meurasa seunang deungon ulôn, neubri kheueh ubak ulôn saboh banda nyang ubit di dalam gampông nyang sungue keu teumpat tinggai, sampoe namiet Teungku Amphon nyoe hana meunumpang di teumpat Teungku Amphon di ma banda nyoe."
6 Laju Akhis geubri banda Ziklag ubak Nabi Daud, dan nyang kheueh sabab jih Ziklag jeuet keuhak milék raja-raja Yehuda sampoe án jinoe.
7 Nabi Daud tinggai di nanggroe Filistin nyan nyang treb jih sithon peuet buleuen.
8 Sidub nyan treb Nabi Daud dan aneuëk buah gobnyan ka kayem that geuprang ureuëng Gesur, ureuëng Girzi, dan ureuëng Amalek; bansa-bansa nyan ka treb that tinggai di wilayah nyan. Awaknyan geuseureubu wilayah nyan sampoe trok u Sur, dan laju sampoe u nanggroe Meusé.
9 Bubena ureuëng agam dan ureuëng inong ka habéh geupoh maté, meunan cit geureupah laju bube nyang na beulatang peulara, bubiri, leumô, keuleudée, unta dan hana nyang tinggai trok ubak peukayan nyan pi geureupah bubena. Óh lheueh nyan laju geugisa geujak meuhadab ubak Akhis.
10 Meunyoe Akhis jitanyong ubak gobnyan, "Hoe neujak muprang bak uroe nyoe?" Teuma Nabi Daud laju geupeugah ubak gobnyan bahwa geuhnyan ka geujak u bagian seulatan Yehuda atawa u wilayah ureuëng Yerahmeel atawa u wilayah teumpat tinggai ureuëng Keni.
11 Hana meusidroe pih nibak daerah-daerah nyang geuprang nyan geupeubiyeu udeb, mangat bék nale ureuëng di daerah nyan nyang hase jijak u Gat jijak meulapor peue nyang sikeubiet jih ka geupubuet lé Nabi Daud dan aneuëk buah gobnyan. Meunan kheueh buet Nabi Daud seumantong gobnyan tinggai di nanggroe ureuëng Filistin.
12 Teuma Akhis geupeucaya ubak Nabi Daud dan geupike didalam até gobnyan, "Gobnyan keubiet that jibanci lé bansa jih keudroe, sampoe jihnyan teupaksa jeuet keu namiet ulôn siumu udeb."


text:
Lukas
Chapter 10
Óh lheuehnyan Tuhan geupiléh lom tujoh ploh droe murit geuh, laju geu-utus awaknyan dua-dua droe u tieb-tieb banda dan daerah-daerah nyang teuma geujak keunan leubeh awai nibak Gobnyan.
2 "Hase nyang teuma teupôt jai that," kheun gobnyan ubak awaknyan, "teuma nyang mubuet keu jipôt nyan cit bacut. Sabab nyan, lakée kheueh ubak ureuëng po ladang mangat jihnyan jikirém ureuëng mubuet keu jipôt hase seunaman jih nyan.
3 Nyan, jak kheueh laju! Ulôn utus gata lagée bubiri lam kawan asée srigala.
4 Bék gata ba baluem atawa uempang teumpat pasoe hase seudeukah, atawa sipatu. Bék gata piôh bak teungoh rot ueh keu gata bôt saleuem ubak soe mantong.
5 Meunyoe gata tamong lam saboh rumoh, gata bôt kheueh saleuem, 'Assalamuálaikum.'
6 Meunyoe lam rumoh nyan na ureuëng nyang galak keu damé, saleuem damé gata nyan teutab tinggai bak ureuëng nyan; meunyoe hán, gata tarek kheueh lom saleuem nyang ka gata bri nyan.
7 Tinggai kheueh lam saboh rumoh mantong. Teurimong kheueh peue nyang jihidang lé ureuëng po rumoh keu gata, sabab ureuëng nyang mubuet nahak jiteurimong upah. Bék minah-minah nibak saboh rumoh u rumoh nyang laén.
8 Meunyoe gata tajak ubak saboh banda dan lam banda nyan gata jiteurimong ngon cara gét-gét, gata pajoh kheueh peue nyang jihidang ukeue gata.
9 Gata peupuléh kheueh ureuëng-ureuëng nyang sakét nyang na lam banda nyan, dan gata peusampoe kheueh ubak ureuëng-ureuëng nyang na disinan, 'Allah deungon sigra teuma geupeu phon mat peurintah sibagoe Raja di teungoh-teungoh gata.'
10 Teuma meunyoe gata tajak bak saboh banda lam banda nyan gata hana jiteurimong, gata teubiet kheueh bak rot ueh dan gata peugah kheueh lagée nyoe,
11 'Bah kheueh abée banda gata nyang meuleukek bak gaki kamoe, kamoe reuteuk sibagoe peuingat keu gata. Dan beugata teupeu kheueh, karab that watée jih Allah geupeu phon mat peurintah sibagoe Raja di teungoh-teungoh gata!'
12 Ingat kheueh, bak uroe kiamat singoh, ureuëng Sodom teuma leubeh mudah geupeu amphon lé Po teu Allah nibak ureuëng nyang na lam banda nyan!"
13 "Cilaka kheueh gata, hei Korazim! Dan Cilaka kheueh gata, hei Betsaida! Seukira jih buet-buet ajaéb nyang ka teupeubuet di teungoh-teungoh gata ka teupeuleumah di banda Tirus dan Sidon, ka pasti ureuëng-ureuëng nyang na lam banda nyan ka treb that jitobat nibak banmandum desya-desya awaknyan, lom jimugui peukayan meukabông sira jiboh abée ateueh ulée jih keudroe.
14 Watée uroe kiamat singoh, ureuëng-ureuëng nyang na lam banda Tirus ngon Sidon teuma leubeh mudah geupeu amphon lé Po teu Allah nibak gata.
15 Dana gata, hei Kapernaum! Gata pike, gata nyan teuma teupeumanyang sampoe u lam syeuruga? Hana! Sikeubit jih gata nyan teuma teurhom lam apui nuraka!"
16 Dan laju geupeugah lé Isa ubak murit-murit Geuh, "Ureuëng nyang jideungoe gata, saban cit ka jideungoe Ulôn. Ureuëng nyang tulak gata, saban cit ka jitulak Ulôn. Dan ureuëng nyang tulak Ulôn, saban cit ka jitulak Gobnyan nyang utus Ulôn."
17 Ban tujoh ploh droe murit Isa nyan jigisa ngon até harôk dan ria lumpah na. "Tuhan," kheun awaknyan, "roh-roh jeuhet pih jitaát ubak kamoe meunyoe kamoe peurintah awaknyan ateueh nan Tuhan!"
18 Geujaweueb lé Isa, "Na Ulôn kalon Iblih rhot ateueh langét lagée kilat.
19 Butateupeu kheueh! Ubak gata ka ulôn bri kuasa mangat gata jeuet gata giloe uleue ngon kala mubisa dan gata peupatah bubena teunaga musoh, hana sapeue pih nyang hase jipeubala ateueh gata.
20 Bah kheueh meunan bék that meusukaria sabab roh-roh jeuhet jitaát ubak gata. Leubeh gét gata meusukaria sabab nan gata ka teucetet lam syeuruga."
21 Bak watée nyan cit teuma, Isa galak that até sabab Gobnyan ka jikuasa lé Roh Allah. Geupeugah lé Isa, "Bapak, Tuhan nyang mat kuasa ateueh langét ngon bumoe! Ulôn meuteurimong gaséh ubak Droeneueh sabab banmandum nyan Droeneueh rahsia nibak ureuëng-ureuëng nyang carông dan meu iéleumé, teuma Droeneueh tunyok ubak ureuëng-ureuëng nyang hana sikula. Nyan kheueh nyang peugalak até Bapak.
22 Peue-peue mantong ka geuseurah lé Bapak ubak Ulôn. Hana meusidroe pih nyang jituri keu Aneuëk, meunyoe kon Bapak keudroe. Hana nyang turi ubak Bapak meunyoe kon Aneuëk; dan ureuëng-ureuëng ubak soe Aneuëk nyan jitem peuturi Bapak."
23 Dan Isa laju geupaleng ubak murit-murit Geuh, dan óh lheueh nyan geupeugah ubak awaknyan keudroe, "Meu-untông that gata sabab ka gata kalon nyang gata ngieng nibak saát nyoe.
24 Sabab ingat: Dumna Nabi dan raja meuheuét that keuneuk jikalon lagée nyang gata ngieng bak watée nyoe teuma awaknyan teutab hana deuh jikalon. Awaknyan meuheuét that jikeuneuk deungoe nyang gata deungoe bak watée nyoe, teuma awaknyan teutab hana jiteumé deungoe."
25 Óh lheuehnyan na sidroe gurée agama teuka keu jikeuneuk jeubak Isa. Ureuëng nyan jitanyong meunoe, "Bapak Gurée, peu nyang harôh ulôn peubuet mangat ulôn jeuet meuteumé udeb seujati dan keukai?"
26 Geujaweueb lé Isa, "Peue nyang na teutuléh lam Alkitab? Pakriban peundapat gata keuhai nyan?"
27 Jijaweueb lé ureuëng nyan, " 'Cinta kheueh ubak Tuhan Allah gata deungon até nyang sunggoh-sunggoh, deungon sigeunab jiwa gata, dan deungon banmandum ákai budho gata,' dan 'Cinta kheueh seusabe gata manusia lagée gata cinta ubak droe keudroe gata.' "
28 "Peue nyang gata jaweueb nyan beutôi," kheun Isa. "Peubuet kheueh lagée nyan, teuma gata meuteumé udeb."
29 Teuma lé gurée agama nyan keuneuk jipeubeutôi droe keudroe jih. Laju jitanyong, "soe nyang teupeugah seusabe keudroe lôn nyan?"
30 Geujaweueb lé Isa, "Na sidroe ureuëng agam jitron rot Yerusalem jijak u Yerikho. Bak teungoh rot ueh ureuëng nyan laju jiseurang lé peurampok, peue-peue nyang na jiba lé ureuëng nyan habéh jireupah, kon nyan mantong ureuëng nyan pih jipoh siteungoh maté, dan óh lheueh nyan laju jitinggai ateueh rot ueh nyan lam keuadaan ureuëng nyan luka-luka parah lumpah na.
31 Hana teujalok lam até na sidroe imeum pih geujak ateueh rot nyan. Watée geungieng ureuëng nyang luka brat nyan, laju jipeusie rot binéh laén, dan jijak laju.
32 Meunan cit deungon sidroe ureuëng Lewi nyang jijak rot nyan; watée jikalon ureuëng nyan, laju jipeurab keu jitilek soe ureuëng nyang luka brat nyan. Dan dijih pih laju jipeusie u meurandeh jalan, dan jijak laju.
33 Teuma na sidroe ureuëng Samaria nyang teungoh jijak bak rot nyan. Watée jingieng ureuëng nyang teutiek lam keuadaan luka brat nyan, laju jiteuka weueh lam até jih.
34 Dan laju jipeurab bak ureuëng nyan dan jipeugleh laju luka-luka nyang na bak tuboh ureuëng nyan ngon ié anggô dan jiboh ubat ngon minyéuk, óh lheueh nyan luka-luka nyang bak tuboh ureuëng nyan laju jibalot ngon ija. Óh lheuehnyan, laju jipeuék ureuëng nyan ateueh keuleudée jih keudroe, dan laju jiba ubak losmen nibak teumpat nyan kheueh ureuëng nyang keunong reupah nyan jipeu-ubat sira jirawat.
35 Óh singoh beungoh lé ureuëng Samaria nyan laju jicok dua boh keupeng péng pirak péng nyan laju jijok ubak ureuëng po losmen nyan sira jipeugah, 'Neu-useuha kheueh ureuëng nyoe sampoe puléh, dan meunyoe na biaya-biaya nyang laén, ulôn bayeue teuma watée ulôn gisa bak teumpat nyoe.' "
36 Óh lheueh nyan Isa geupeu putôh calitra nyan deungon geutanyong lagée nyoe, "Nibak ban lhée droe ureuëng nyan, nyang toh kheueh, meunurot pikeran gata, nyang jipeubuet sibagoe sabe keudroe-droe nibak ureuëng nyang keunong reupah nyan?"
37 Gurée agama nyang teutanyong nyan jijaweueb, "Ureuëng nyang ka jitulông ureuëng nyang keunong rampok nyan." "Nyan, gata jak kheueh, dan gata peubuet kheueh lagée nyang ka jipeubuet lé ureuëng Samaria nyan!" kheun Isa.
38 Óh lheueh nyan Isa ngon murit-murit gobnyan geujak lom ho laén teuma, dan trok laju bak saboh gampông. Lam gampông nyan, na sidroe ureuëng inong nyang nan jih Marta, ureuëng inong nyan jiundang Isa u rumoh jih.
39 Marta na syedara jih nyang inong nan jih Maryam. Maryam nyoe jiduek rab ngon Tuhan Isa jideungoe peue-peue nyang geupeurunoe lé Gobnyan.
40 Teuma si Marta laloe bak dapu jipeusiab peue-peue mantong nyang peureulée keu jipeujamé Isa. Óh lheueh nyan laju jijak ubak Isa sira jipeugah, "Tuhan, peu kheueh Tuhan hana neupakoe bak Maryam nyang jipeubiyeu mantong ulôn meubuet keudroe? Neuyue kheueh jeuet jitulông ulôn!"
41 "Marta, Marta!" jaweueb Tuhan. "Gata khawate dan aloh alah gata pike jéh nyoe;
42 padahai nyang paleng peunteng na kheueh saboh. Dan Maryam ka jipiléh nyang paleng gét, nyang hana teuma teucok nibak jih nyan."


text:
Kawan:Gampông di Acèh Barat
Seunurat lam kawan "Gampông di Acèh Barat"
Kawan nyoë na 113 ôn, dari ban dum 113.
A
- Alue Bagok, Arôngan Lambalék, Acèh Barat
- Alue Batèe, Arôngan Lambalék
- Alue Batèe, Arôngan Lambalék, Acèh Barat
- Alue Bilie, Woyla Timur, Acèh Barat
- Alue Eumpeuk, Woyla Timur, Acèh Barat
- Alue Kuyun, Woyla Timur, Acèh Barat
- Alue Meuganda, Woyla Timur, Acèh Barat
- Alue Raya, Samatiga, Acèh Barat
- Alue Seuralen, Woyla Timur, Acèh Barat
- Alue Sundak, Arôngan Lambalék
- Alue Sundak, Arôngan Lambalék, Acèh Barat
- Arongan, Arôngan Lambalék, Acèh Barat
B
C
- Cot Amuen, Samatiga, Acèh Barat
- Cot Buloh, Arôngan Lambalék, Acèh Barat
- Cot Kumbang, Arôngan Lambalék, Acèh Barat
- Cot Lampise, Samatiga, Acèh Barat
- Cot Mesjid, Samatiga, Acèh Barat
- Cot Punti, Woyla Timur, Acèh Barat
- Cot Rambong, Woyla Barat, Acèh Barat
- Cot Seulamat, Samatiga, Acèh Barat
- Cot Seumeureung, Samatiga, Acèh Barat
G
- Gampa, Johan Pahlawan, Acèh Barat
- Gampong Baro, Woyla Timur, Acèh Barat
- Gampong Cot, Samatiga, Acèh Barat
- Gampong Ladang, Samatiga, Acèh Barat
- Gampong Teungoh, Samatiga, Acèh Barat
- Gaseu, Sungai Mas, Acèh Barat
- Geudong, Sungai Mas, Acèh Barat
- Gleng, Sungai Mas, Acèh Barat
- Gunong Buloh, Sungai Mas, Acèh Barat
- Gunong Panyang, Woyla Timur, Acèh Barat
- Gunong Pulo, Arôngan Lambalék, Acèh Barat
K
- Kajeung, Sungai Mas, Acèh Barat
- Karak, Woyla Barat, Acèh Barat
- Karang Hampa, Arôngan Lambalék, Acèh Barat
- Keub, Arôngan Lambalék, Acèh Barat
- Keureuseng, Samatiga, Acèh Barat
- Krueng Tinggai, Samatiga, Acèh Barat
- Kuala Bubon, Samatiga, Acèh Barat
- Kubu Capang, Woyla Timur, Acèh Barat
- Kubu, Arôngan Lambalék, Acèh Barat
L
P
- Padang Seurahet, Johan Pahlawan, Acèh Barat
- Pange, Samatiga, Acèh Barat
- Pante Meutia, Arongan Lambalek, Acèh Barat
- Pante Mutia, Arôngan Lambalék, Acèh Barat
- Pasi Ara, Woyla Timur, Acèh Barat
- Pasi Janeng, Woyla Timur, Acèh Barat
- Pasi Malee, Woyla Barat, Acèh Barat
- Pasi Mali, Woyla Barat, Acèh Barat
- Paya Baro, Woyla Timur, Acèh Barat
- Paya Lumpat, Samatiga, Acèh Barat
- Paya Meugeundrang, Woyla Timur, Acèh Barat
- Peuribu, Arôngan Lambalék, Acèh Barat
- Pinem, Samatiga, Acèh Barat
- Pucok Lueng, Samatiga, Acèh Barat
- Pungki, Sungai Mas, Acèh Barat
R
S
- Sakuy, Sungai Mas, Acèh Barat
- Sarah Perlak, Sungai Mas, Acèh Barat
- Seuneubok Dalam, Woyla Timur, Acèh Barat
- Seuneubok Lhong, Arôngan Lambalék
- Seuneubok Teungoh, Arôngan Lambalék, Acèh Barat
- Seuneugok, Johan Pahlawan, Acèh Barat
- Seuradeuk, Woyla Timur, Acèh Barat
- Sipot, Sungai Mas, Acèh Barat
- Suak Bidok, Arôngan Lambalék
- Suak Geudeubang, Samatiga, Acèh Barat
- Suak Keumudai, Arôngan Lambalék
- Suak Nie, Johan Pahlawan, Acèh Barat
- Suak Pandan, Samatiga, Acèh Barat
- Suak Pante Breuh, Samatiga, Acèh Barat
- Suak Raya, Johan Pahlawan, Acèh Barat
- Suak Ribee, Johan Pahlawan, Acèh Barat
- Suak Seuke, Samatiga, Acèh Barat
- Suak Seumaseh, Samatiga, Acèh Barat
- Suak Sigadeng, Johan Pahlawan, Acèh Barat
- Suak Timah, Samatiga, Acèh Barat
T
- Tangkeh, Woyla Timur, Acèh Barat
- Tanoh Mirah, Sungai Mas, Acèh Barat
- Teumiket Ranom, Woyla Timur, Acèh Barat
- Teupin Peuraho, Arôngan Lambalék
- Teupin Peurahô, Arôngan Lambalék, Acèh Barat
- Tungkop, Sungai Mas, Acèh Barat
- Tutut, Sungai Mas, Acèh Barat
- Tuwi Eumpeuk, Woyla Timur, Acèh Barat
- Tuwi Saya, Sungai Mas, Acèh Barat


text:
Zabur
Chapter 69
Keu teupimpén kor. Meunurot lagu: Bungöng Bakong. Nibak Nabi Daud.
2 Peuseulamat kheueh ulôn, ya Allah, sabab ié ka jiék trok bak takue lôn.
3 Ulôn meusuruek lam paya nyang lhok, hana teumpat ulôn meugilo. Ulôn ngob lam ié nyang lhok, jipeuhanyöt lé geulumbang paseueng nyang raya.
4 Ulôn meuhôi-meuhôi sampoe án hék dan rukuéng ulôn sampoe tho kreng. Mata lôn peudeh lôn preh bantuan Allah.
5 Ureuëng nyang banci ulôn hana alasan, leubeh le nibak ôk nyang na ateueh ulée lôn. Di ureuëng-ureuëng teuga keuneuk peubinasa lôn; awaknyan jiseurang ulôn deungon fiteunah nyang keuji. Bak ulôn jipaksa ulôn jokpulang hareuta nyang kon hareuta lôn reupah.
6 Ya Allah, Droeneueh neuteupeue buet-buet ulôn nyang salah desya ulôn hana nyang teusöm nibak Droeneueh.
7 Bék neupeubiyeu ulôn teupeuteuka malée ya Allah lôn ateueh ureuëng-ureuëng nyang meuharab ubak Droeneueh, ya TUHAN, Allah Nyang Mahakuasa. Bék neupeubiyeu ulôn teupeuteuka nista ateueh ureuëng-ureuëng nyang jiseumah Droeneueh, ya Allah Israel!
8 Sabab lé Droeneueh kheueh ulôn jipeujayéh ngon jihina, dan sabab Droeneueh kheueh ulôn jiseurapa.
9 Ulôn jeuet lagée ureuëng aséng nibak kawöm syedara lôn, lagée ureuëng luwa nibak cutda adoe lôn.
10 Seumangat lôn hu meuháb-háb sabab cinta lôn keu Baét Droeneueh, hinaan dan seurapa ureuëng nyang jihina Droeneueh ka keunong ateueh ulôn.
11 Ulôn meuba-e ngon puasa, teuma awaknyan jihina lôn.
12 Ulôn ngui ija krong sibagoe tanda ulôn meuduka cita, teuma awaknyan jipansi ulôn.
13 Ulôn jeuet keu boh bibi gob dipat mantong na ureuëng meugumpôi ngon meuhudom, dan nyanyoe ureuëng-ureuëng mabök na kheueh keuhai ulôn.
14 Teuma ulôn meudoá ubak Droeneueh, ya TUHAN, ya Allah, neujaweueb kheueh ulôn bak watée nyang get. Tulông kheueh ulôn sabab geunaséh Droeneueh nyang raya dan sabab keuseutiaan Droeneueh.
15 Bék kheueh neupeubiyeu ulôn ngob buhuek di dalam paya, peuseulamat kheueh ulôn nibak ureuëng-ureuëng nyang banci ulôn dan nibak ié nyang lhok.
16 Bék neupeubiyeu ulôn jipeuhanyöt lé geulumbang paseueng, dan lam bak teungoh laôt atawa jiseubée dalam uruek.
17 Jaweueb kheueh ulôn, ya TUHAN, sabab Droeneueh get dan teutab neugaséh keu ulôn. Neutem kheueh meupaleng ubak ulôn sabab raya that geunaséh Droeneueh ubak ulôn.
18 Bék kheueh neumusöm nibak hamba Droeneueh nyoe, sabab ulôn sosah, bubagaih kheueh neutulông lôn.
19 Teuka kheueh neupeuseulamat ulôn, neupeubeubaih kheueh ulôn nibak banmandum musoh-musoh lôn.
20 Droeneueh neuteupeue pakriban awaknyan jirapa ngon jihina ulôn nyoe Droeneueh neungieng banmandum musoh ulôn.
21 Peunghinaan nyang jikheun lé awaknyan jeuet keusabab ulôn jeuet keu ureuëng patah até, dan lé sabab nyan ulôn putôh asa. Ulôn mita gaséh sayang, teuma sia-sia, ulôn mita peunghibur, nyan pi hana lôn teumé.
22 Dan keu ulôn jijok tuba jeuet teupajoh; watée ulôn grah, keu ulôn jibri ié cuka.
23 Bah kheueh peujamé awaknyan jeuet keu bala, dan jeuet keupeurangkab keu jamé-jamé awaknyan.
24 Bah kheueh mata awaknyan jeuet keubuta dan ruéng likot awaknyan jeuet keuleumoh.
25 Neurö kheueh beuhabéh beungéh Droeneueh nyan ateueh awaknyan, bah kheueh awaknyan keunong lé meureuka Droeneueh nyang hu meutaga.
26 Bah kheueh peukhimahan awaknyan seungue ngon seungab, dan khimah-khimah awaknyan hana ureuëng nyang keumiet.
27 Sabab awaknyan ji iénanya ureuëng nyang Droeneueh huköm, dan jipeugah-peugah keu ureuëng-ureuëng nyang Droeneueh seksa.
28 Bah kheueh salah awaknyan meutamah le; bék neupeubeutôi awaknyan.
29 Bah kheueh nan awaknyan teusampôh lam kitab ureuëng udeb; dan hana teucatet lam dafeutar ureuëng jujoe.
30 Teuma ulôn teutindéeh dan sakét that, beuôt kheueh ulôn, ya Allah, dan peuseulamat kheueh ulôn.
31 Dan ulôn kupujoe Allah deungon lagu dan nyanyoe, lôn peuagong Gobnyan deungon zike dan syukoe.
32 Nyan leubeh geugalak lé TUHAN nibak keureubeuen leumô, keureubeuen leumô agam nyang raya.
33 Ban jingieng nyang lagée nyan, ureuëng nyang teutindéeh lumpah geumbira, ureuëng nyang seumah Allah rayeuk that até.
34 Sabab TUHAN geudeungoe su ureuëng gasien; Gobnyan hana geupeubiyeu umat Gobnyan nyang na didalam peunjara.
35 Pujoe kheueh Allah, hai langét dan bumoe, laôt dan banmandum makhluk nyang na didalam nyan.
36 Gobnyan geupeuseulamat Yerusalem dan geupeudong lom banda-banda Yehuda. Umat TUHAN tinggai teutab disinan; tanoh nyan jeuet keuhak milék awaknyan.
37 Aneuëk cucoe awaknyan jeuet keuwaréh; ureuëng-ureuëng nyang cinta ubak TUHAN nyang tinggai disinan.


text:
Nabi Yesaya
Chapter 34
Jak kheueh meusapat, hai bansa-bansa, dan deungoe kheueh. Bah kheueh bansaboh bumoe dan mandum nyang udeb teuka dan jideungoe.
2 TUHAN beungéh ubak mandum bansa dan banmandum pasokan awaknyan. Gobnyan geuhuköm dan geupeubinasa awaknyan.
3 Manyét-manyét awaknyan nyang meutabu beuba hana ji kubu, teuma jipeubiyeu mantong disinan sampoe án brok dan mubée khiéng. Gunong-gunong mirah sabab keunong darah awaknyan.
4 Mata uroe, buleuen dan bintang-bintang teuma hanco. Langét geugulong lagée geugulong keureutah. Bintang-bintang rhot u bumoe lagée ôn kayée nyang lurôh di cong bak.
5 TUHAN ka geupeusiab peudeueng Gobnyan lam syeuruga, dan jinoenyoe peudeueng nyan keunong teuma ateueh bansa Edom nyang ka geupeurhot huköman dan geupeubinasa.
6 Peudeueng TUHAN meulabo deungon darah dan habéh peusiliek deungon gapah awaknyan, saban lagée darah dan gapah beulatang keureubeuen. Sabab TUHAN geupeuna keureubeuen di Bozra, dan geupeuna seumeusie seucara rayeuk-rayeuk di tanoh Edom.
7 Manusia-manusia teuma maté lagée leumô kleut dan leumô muda. Nanggroe awaknyan mirah keunong darah dan meulabo deungon gapah.
8 Nyan kheueh saát jih TUHAN geubila Sion dan geubalaih musoh-musoh Gobnyan.
9 Krueng-krueng Edom meu-ubah jeuet keu ter, dan tanoh disinan jeuet keu beulerang. Akhé jih bansaboh nanggroe ka hu lagée ter.
10 Uroe malam hu nyan hana lon, dan asab meukeupong nyang jiteubiet disinan siumu masa. Tanoh nyan teuma jitinggai mantong meunan deungon söh dan tho kreng sampoe tron meutron, dan hana meusidroe manusia pih nyang jak nibak tanoh nyan.
11 Cicém undan dan landak tinggai disinan, meunan cit deungon cicém hantu tok dan cicém gagak tinggai disinan. TUHAN geupeujeuet tanoh nyan hana meuteuntée dan söh lagée yoh gohlom geucebta.
12 Hana raja nyang peurintah nanggroe nyan, dan mandum peumimpén ka sapan sapa.
13 Puri-puri dan banda-banda nyang meukuta jitimoh lé tamah meuduro naleueng nyang panyang, dan jikeumiet lé asée uteuen dan cicém unta.
14 Beulatang juah meuwot-wot ban galak droe di dalam nyan; hantu-hantu jimeusu seôt seumeuôt, dan hantu malam jimita teumpat keu jipiôh.
15 Di teumpat nyan uleue meubisa jimeu uempueng, jitöh boh, laju jikaröm dan jipeulara bubena aneuëk-aneuëk jih nyang ka ceh. Meunan cit deungon cicém ujeuen jipeugöt uempueng jih disinan deungon judoe jih maséng-maséng.
16 Mita kheueh dan beuet kheueh lam Kitab TUHAN: Hana meusidroe pih nibak banmandum makhluk nyan gadôh atawa meucre deungon judo jih. Sabab meunan kheueh peurintah TUHAN, dan Gobnyan keudroe nyang peusapat awaknyan.
17 TUHAN kheueh nyang weuek nanggroe nyan lamkawan awaknyan dan maséng-maséng jiteurimong jeumba jih. Awaknyan tinggai disinan keu siumu masa, dan tanoh nyan jeuet keuhak milék awaknyan tron meutron.


text:
Ayub
Chapter 13
Banmandum nyan ka lheueh lôn kalon dan lôn deungoe keudroe, dan biet-biet ulôn peuphom.
2 Peue nyang droeneueh teupeue, ulôn pih teupeue; bék tapike ulôn taloe ngon gata.
3 Teuma ulôn keuneuk peugah haba ngon Nyang Mahakuasa; ulôn keuneuk bila peukara ulôn dikeue Po teu Allah.
4 Sabab droeneueh tatôb-tôb bangai droeneueh nyan deungon tipée muslihat, hana ubah lagée dukun-dukun peuleusu.
5 Seukira jih droeneueh hana tapeugah haba, mungken gata teupeugah bijaksana.
6 Lé sababnyan deungoe kheueh bantah ulôn nyoe; kalon kheueh peumbelaan ulôn.
7 Peu kheueh deumi Allah droeneueh meusulet? Peu kheueh jeuet droeneueh meusulet keu keupeuntengan Gobnyan?
8 Peu kheueh jeuet droeneueh dong blah Po teu Allah, dan gata bila Gobnyan sibagoe peungacara?
9 Meunyoe Po teu Allah geupareksa droeneueh, peu kheueh get hase jih? Peu kheueh hase gata tipée Gobnyan lagée droeneueh tipée manusia?
10 Meunyoe droeneueh dong siblah, bahpi deungon seungab-seungab, gata teuma geuhuköm lé Po teu Allah deungon keujam.
11 Peu kheueh keuagongan Po teu Allah hana teukeujôt jiwa droeneueh? Peu kheueh deungon dahsyat Geuhnyan hana yo até droeneueh?
12 Banmandum naseuhat droeneueh lagée abée nyang hana meuguna; peumbelaan droeneueh lagée tanoh lumpôk nyang bagaih beukah.
13 Lé sababnyan seungab kheueh, bah kheueh ulôn peugah haba! Ulôn hana lôn pakoe pakriban mantong akibat jih!
14 Ulôn ka siab lôn peusabông nyawöng!
15 Ulôn neukad sabab ka putôh asa! Meunyoe Po teu Allah keuneuk poh maté lôn, ulôn meunyeurah mantong, teuma teutab lôn bila pi-e ulôn dikeue Gobnyan.
16 Mungken lé sabab beurani ulôn nyan ulôn seulamat, sabab ureuëng jeuhet hana jijeuet meuhadab Po teu Allah!
17 Jinoenyoe deungoe kheueh beuget-get tutoe haba lôn; simak kheueh nyang ulôn peutrang.
18 Peukara ka siab ulôn peutrok ubak kantô peungadelan; ulôn yakén, hana hase ulôn jipeusalah!
19 TUHAN, meunyoe Droeneueh teuka dan Neutudoh ulôn, ulôn teuma seungab dan lôn preh ajai lôn.
20 Teuma teurimong kheueh dua boh nyang ulôn lakée nyoe, mangat ulôn kujeuet meuhadab Droeneueh lom:
21 piôh kheueh Neuseksa ulôn, dan bék kheueh neupeutingkeh ulôn deungon keudahsyatan Droeneueh!
22 Mariet kheueh, teuma ulôn jaweueb. Atawa, bah kheueh ulôn meututoe, lheueh nyan bri kheueh balasan jih!
23 Padub na salah dan desya nyang ulôn peubuet? Banmandum nyang ulôn langgeh bah kheueh Droeneueh peugah!
24 Pakon Droeneueh peusie dan Neupeujiôh droe nibak ulôn? Peue sabab jih Droeneueh anggab ulôn nyoe sibagoe musoh Droeneueh?
25 Ulôn na kheueh ôn nyang lurôh lé sabab angén teuka, ék kheueh Neupeuyo ulôn! Ulôn na kheueh jumpung nyang tho dan layée, panena jeuet Neupeulet-peulet ulôn!
26 Droeneueh peuteuntée naseb nyang phet keu ulôn; Droeneueh balaih salah ulôn watée ulôn mantong muda.
27 Gaki ulôn Droeneueh ikat ngon ranté beuso; banmandum grak grik ulôn Droeneueh kawai. Meunan cit tapak gaki lôn, hana leukang nibak mata Droeneueh.
28 Lé sababnyan ulôn jeuet keurapôh lagée kayée nyang brôk; lagée ija jipajoh lé keuraleub, ulôn ka jeuet rapôh.


text:
Hakém-Hakém
Chapter 11
Yefta na kheueh sidroe sipa-i nyang ceubeueh lom beuhe. Jihnyan tinggai di Gilead. Bapak jihnyan nan jih Gilead teuma mak jihnyan na kheueh sidroe inong jeuhet nyang buet jih meumukah.
2 Bapak jihnyan na cit aneuëk agam nyang laén nibak peurumoh jih nyang sah. Watée aneuëknyan ka rayeuk-rayeuk, awaknyan laju jiuse Yefta nibak rumoh. Kheun awaknyan ubak jihnyan, "Droeneueh hana meuteumé sapeue warésan nibak bapak kamoe, sabab droeneueh aneuëk ureuëng inong nyang laén."
3 Lé sababnyan Yefta laju meuseuliseh ngon syedara-syedara jihnyan dan laju jijak dan tinggai di daerah Tob. Di teumpatnyan na saboh kawan ureuëng jeuhet nyang buet jih peurusak ureuëng laén jimeugabong laju deungon ureuëng nyan dan laju awaknyan jijak meurampok atra ureuëng laén.
4 Hana padub na treb óh lheueh nyan ureuëng Israel jiseurang lé ureuëng Amon.
5 Bak watée hainyan teujadi, dumna ureuëng patot-patot Israel nyang na di Gilead jijak pakat Yefta jitinggai daerah Tob.
6 Awaknyan jipeugah, "Gata pimpén kheueh kamoenyoe, sabab kamoe keuneuk jak meuprang ngon ureuëng Amon."
7 Teuma Yefta jijaweueb, "Bukon kheueh awaknyoe keu ulôn ka tabanci hanjeuet le ulôn meugabong deungon gata? Gatanyoe ka neu use ulôn lam rumoh bapak ulôn. Pakon teuma jinoenyoe bak watée gata lam keususahan, gata teuka ubak ulôn?"
8 Awaknyan jijaweueb, "Kamoenyoe meuteuka mangat gata tatem pimpén banmandum peunduduek Gilead keu teujak prang bansa Amon nibak uroenyoe cit teuma."
9 Jiseuôt lé Yefta, "Meunyoe gatanyoe tapakat lom ulôn mangat lôn woe u Gilead keu lôn jak meuprang ngon bansa Amon, dan TUHAN geubri meunang ateueh geutanyoe, ulôn kheueh nyang teuma jeuet keupeunguasa u ateueh gata banmandum."
10 Awaknyan jijaweueb, "Kamoe situju. TUHAN kheueh saksi jih."
11 Lé sababnyan jibeurangkat kheueh Yefta meusigoe deungon peumimpén Gilead. Óh lheuehnyan peunduduek Gilead laju jiangkat gobnyan jeuet keu peunguasa dan peumimpén. Dan dikeue TUHAN di Mizpa, Yefta laju jipeusampoe peue nyang jilakée ubak peunduduek Gilead.
12 Óh lheuehnyan Yefta laju jikirém ureuëng jihnyan ubak raja Amon mangat jipeugah lagée nyoe, "Peue keusalahan kamoe sampoe awaknyan jijak prang nanggroe kamoe?"
13 Lé Raja bansa Amon nyan laju geujaweueb ubak ureuëng nyang teuka sibagoe utosan nyan, "Bak watée umat Israel teuka nibak nanggroe Meusé, awaknyan ka jireupah tanoh kamoe, phon nibak Krueng Arnon trok u Krueng Yabok dan Krueng Yordan. Jinoenyoe tapulang kheueh nyan banmandum keu kamoe seucara damé."
14 Laju Yefta jikirém lom teuma ureuëng-ureuëng gobnyan keu raja Amon
15 mangat jijaweueb lagéenyoe, "Umat Israel sagai-sagai hana jireupah tanoh ureuëng Moab atawa tanoh ureuëng Amon.
16 Bak watée ureuëng Israel jitinggai nanggroe Meusé, awaknyan jituju ulhok Akaba meulalu padang pasi laju trok u Kades.
17 Óh lheuehnyan awaknyan jikirém teuma ureuëng laén ubak raja Edom mangat jilakée idhin jijak rot nanggroe ureuëng nyan. Teuma awaknyan hana jibri idhin keuhai nyan. Óh lheuehnyan jilakée teuma hai nyang lagéenyan ubak Moab, meunan cit di Moab nyan hana cit jibri keu awaknyan mangat jeuet jijak rot nanggroe jihnyan. Lé sababnyan kheueh umat Israel tinggai di Kades.
18 Óh lheuehnyan awaknyan jijak laju lom jisitot langkah awaknyan nyan rot padang pasi, teuma hana teuliwat rot daerah Edom dan Moab, teuma jicok rot meuliengka sampoe trok laju u siblaih timu Moab, di meurandeh Krueng Arnon. Awaknyan laju jipeudong khimah disinan, teuma hana jijeumeurang krueng nyan, sabab daerah nyan jitamong u dalam wilayah Moab.
19 Óh lheuehnyan umat Israel jikirém teuma ureuëng laén ubak Sihon, raja ureuëng Amori di Hesybon mangat jilakée idhin jijak rot daerah Amori, sabab awaknyan jikeuneuk jak u daerah droe jih keudroe.
20 Teuma Sihon hana jipeuidhin ubak awaknyan sabab jihnyan hana jipatéh bahwa awaknyan keuneuk jak mantong. Teuma jihnyan laju jikrah bubena angkatan prang jih dan laju jipeudong markas di Yahas óh lheuehnyan jijak prang laju ureuëng Israel.
21 Teuma TUHAN, Po teu Allah Israel, geubri keu umat Israel meunang ateueh Sihon meunan cit ateueh angkatan prang jih. Meunan kheueh cara jih umat Israel jiteumé tanoh-tanoh ureuëng Amori nyang na tinggai di nanggroe nyan.
22 Wilayah Amori nyan teuduek phon nibak daerah Arnon di siblaih u seulatan, trok u siblaih utara Krueng Yabok, dan nibak padang pasi di siblaih u timu, trok u Krueng Yordan di siblaih ubarat.
23 Jadi TUHAN Po teu Allah Israel, nyan kheueh nyang ka geu use ureuëng-ureuëng Amori deumi keu keupeuntengan umat TUHAN.
24 Dan jinoenyoe atranyan peu kheueh keuneuk gata cok lom teuma? Tanoh nyang jibri lé Kamos, dewa gata nyan, keu gata jeuet teutab keuhak milék gata. Teuma peue nyang ka geubri lé TUHAN, Po teu Allah kamoe keu kamoe, nyan teutab kamoe peuteuen.
25 Gata pike gata leubeh gét nibak Balak aneuëk Zipor, raja Moab? Balak nyan hántom na geulawan atawa geumuprang deungon kamoe.
26 Lhée reutôh thon treb jih Israel jiduek nibak Hesybon dan Aroër meunan cit deungon gampông-gampông ban sikeulileng nyan, dan banmandum banda-banda nibak binéh Krueng Arnon. Dan pakon sidubnyan treb atranyan hana gata cok pulang?
27 Hana, kamoe hana meusalah bak gata. Gata kheueh nyang ka meusalah sabab gata prang kamoe. TUHAN kheueh hakém nyang nibak uroe geupeuputôh peukaranyoe lé bansa Israel dan bansa Amon."
28 Teuma di raja Amon hana jipakoe meubacutpi peusan nyang ka geupeusampoe lé Yefta nyan.
29 Óh lheuehnyan Roh TUHAN geutreun laju geukuasa u ateueh Yefta. Dan geujak kheueh laju Yefta nyan geujak saweue daerah Gilead dan Manasye óh lheueh geuwoe lom u Mizpa di Gilead. Nibak teumpatnyan gobnyan geupeujak lom meuneujak geuh u wilayah bansa Amon.
30 Yefta geupeugét janjinyoe ubak TUHAN, "Meunyoe TUHAN neupeu idhin ubak ulôn lôn peutaloe ureuëng Amon,
31 dan ulôn woe ngon seulamat, dan soemantong nyang phon-phon that jiteubiet nibak rumoh ulôn jeuet jijak sambot ulôn, jihnyan teuma ulôn peuseumah sibagoe keureubeuen nyang teutot ubak TUHAN."
32 Laju Yefta geujeumeurang Krueng Yordan mangat geujak prang ureuëng Amon, dan TUHAN pi laju geupeumeunang keu gobnyan.
33 Yefta geu heungkoe awaknyan meuhabéh-habéh phon di Aroër trok u daerah silingka Minit -- banmandumnyan na dua ploh boh banda -- dan trok sampoe sijiôh Abel-Keramim. Jai that-that ureuëng Amon nyang maté dalam prang nyan, sampoe taloe kheueh awaknyan banmandum nibak ureuëng Israel.
34 Bak watée Yefta geuriwang u Mizpa, aneuëk dara gobnyan laju jiteuka jijak sambot keuhai ureuëng syiek geuh woe sira geumeunari geupéuh rapa-i. Dan nyan kheueh aneuëk gobnyan nyang tunggai.
35 Meunan geukalon lé Yefta aneuëk gobnyan teuka jijak sambot gobnyan, Yefta jeuet keuteuharu ngon seudeh sampoe gobnyan laju geupriek-priek bajée gobnyan, sira geupeugah, "Aduhai, aneuëk ulôn, hanco that até bapak! Pakon kheueh jeuet keu gata nyang teupeu jeuet até ulôn peudéh? Ulôn ka lôn meusumpah ubak TUHAN, dan sumpahnyan hana hase le bapak tarék!"
36 Laju jipeugah lé aneuëk daranyan ubak ureuëng syiek jih, "Bapak ka neumeusumpah ubak TUHAN, dan TUHAN pi ka geubri ubak bapak beumeunang ateueh meunalah buet nyang jeuhet nyang ma jih peubuet lé ureuëng Amon, musoh bapak nyan. Jadi, peue nyang ka bapak peujanji ubak TUHAN nyan, bah kheueh neupeutrok janjinyan."
37 "Teuma," jipeugah lé aneuëk daranyan, "nyang ulôn lakée sapeue mantong: Neubri kheueh watée keu ulôn meudua buleuen mangat lôn jak-jak meuén-meuén ngon jak peulalo até ubak gunong deungon rakan-rakan ulôn. Disinan ulôn teuma lôn peuratoh ngon lôn peumo ba-e keuhai naseb ulôn, sabab ulôn nyoe teuma maté simantong ulôn dalam keuadaan peurawan."
38 Bapak aneuëk daranyan laju geupeu idhin peue nyang ka jilakée lé aneuëk dara jihnyan, dan jipeulheueh laju aneuëk jihnyan mangat jeuet jijak. Daranyan dan rakan-rakan jih laju jijak u gunong keu jijak meuseudeh até disinan, sabab jihnyan teuma meuninggai sigohlom jihnyan meukawen dan jimeu aneuëk.
39 Óh ka liwat dua buleuen, jihnyan laju jiwoe ubak bapak jih, dan lé bapak jih nyan geupeubuet laju peue nyang ka geumeujanji ubak TUHAN. Deungon lagéenyan meuninggai kheueh aneuëk daranyan simantong jihnyan dalam keuadaan peurawan. Nyang kheueh asai phon jih, pakon lamkawan ureuëng Israel, lazem jih
40 aneuëk-aneuëk dara jijak peu aséng droe nyang treb jih peuet uroe tieb-tieb thon keu jijak meuseudeh até sabab ji-ingat aneuëk Yefta di Gilead.